text:
MBALI KHANYILE
ISIHLABANI somculo wokholo sizoba nendumezulu yomcimbi wokuqopha iDVD yezingoma ezikuma-albhamu aso amadala kanjalo nezitholakala ocwecweni lwaso lwakamuva.
UMfundisi Andile KaMajola ozobe eqopha le DVD equkethe amanoni ezingoma zakhe aduma ngazo okuba-lwa kuzo ethi Subscriber, Gingqikela Kuyo, Ucu nezinye. Uthe ziningi izinto ezizobe zenzeka kulo mcimbi ozokuba se-ICC yaseThekwini ngoJuni 30.
“Yize ngizobe ngijabulisa abalande-li bami kulo mcimbi wokuqoshwa kwe-DVD yezingoma zami zonke esengike ngazicula nezingakadumi, ngizophinde ngethule ngokusemthethweni inhlangano yami ebizwa ngokuthi yiSibathoba Amanxeba. Le nhlangano engisanda kuyisungula ibhekelela izintandane nemindeni ehlwempu eshonelwe ngabantu abasuke beyondla,” kuchaza lo mculi.
Eqhuba uthe uMnyango wezokuThutha ngeke usale kulo mcimbi njengoba esebenzisana nawo kule nhlangano yakhe ezokwethulwa ngokusemthweni ngalolu suku.
“Sizodumisa sibonge uNkulunkulu ngothando lwakhe oluyisimanga kulo mcimbi. Abantu asebeqala ukulahlekelwa yithemba bazohamba isiguqukile imiqondo yabo njengoba bezonikwa isibindi sokubhekana nezimo ezingezinhle empilweni,” kusho uKaMajola.
Lo mculi osekhiphe ama-albhamu amathathu okubalwa kuwo ethi Uthando LukaBaba, yango-2001, African Unity, yango-2004 ayiqopha ngaphansi kwesitebela sakhe i-Elinda Productions, nethi Andile KaMajola Live in Durban ngo-2007. Usekhiphe nenye entsha ebizwa ngokuthi Ngiyindoda enezingoma ezingu-16, okubalwa kuzo ethi I Wonder Why, Kukhona Isikhathi Esifikayo nethi Umuntu Utalagu yona ayicula ngokuhlanganyela nomculi kamaskandi uThokozani Langa.
Uthe kulo mcimbi uyobe engahambi yedwa njengoba eyodedela abaculi abafana noSolly Mahlangu, Hlengiwe Mhlaba, Thokozani Langa, nabanye emuva kokunandisa kwakhe esitaji.
Amathikithi okungena kulo mcimbi atholakala kumaComputicket ngo-R100 kuya ku-R200.
Services


c: text/html

text:
Kuzosiza amabhasi eMlazi
2013-02-01 10:05
Durban - Sekukhishwe amabhasi ukuba athuthe abagibeli abasale bengenazo izinto zokuhamba eMlazi kulandela imibhikisho ehambisana nodlame nogcine ngokushiswa kwezitimela ngoLwesine, kubika iNewswatch.
IMetrorail eKZN ithe bayizinkulungwane abagibeli abathembele eziyimeleni, kanti bazothathwa ngamabhasi ukuyiswa eReunion Station, nokuyilapho bazothola izitimela zokuxhuma.
Kushiswe izitimela ezimbili KwaMnyandu Station ngesikhathi kuqubuka imibhikisho.
Okhulumela iMetrorail uThandi Mkhize uthe uphenyo lokuqala luveze ukuthi imibhikisho le isuswe ukuphea kwehora nesigamu izitimela zibambezelekile, nobekungenxa yokwebiwa kwamakhebuli.
"Sinxusa umphakathi ukuthi usiphe ulwazi ngalokhu ukuze sizokwazi ukubamba izigilamkhuba."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24

robotstxt: allowed

filter: keep


text:
BAWINILE NGCOBO
KUVUKE umunyu emndenini wephoyisa lase-Avoca Hills elabulawa likhulelwe nomyeni walo ngesikhathi iJaji elibambile elisingethe icala lokubulawa kwabo liyohlola indawo yesehlakalo.
IJaji elibambile uKessie Naidu, izolo ngesikhathi sekufanele akhiphe isigwebo ecaleni likaZwelihle Hamilton Gumede (33) uthe kubalulekile ukuthi inkantolo iye endaweni yesigameko iyobheka ukuthi abafi babulawa kanjani.
UGumede walahlwa ngamacala okubulala umzala wakhe, uMnuz Sbahle Blessing Buthelezi, owayesebenza esiteshini samaphoyisa eGreenwood Park nengoduso yakhe, uNksz Noluthando Zakwe, owayeyiphoyisa esikhumulweni semikhumbi eThekwini ngo-Ephreli nyakenye, abadutshulwa emgwaqweni ongenela kwaZakwe.
UNaidu ukhale ngokuthi kulukhuni ukukhipha isigwebo esifanele kuleli cala ngoba uGumede akazange angene ebhokisini ukuze aziphendulele kwezinye izinsolo.
“Obekukhulunywa enkantolo bekuyizinto eziqagelwayo noma okufuniselwayo ngazo ngokubulawa kwabafi. Ukungabizwa kofakazi uma sekudingidwa isigwebo esinganikwa ummangalelwa yikhona okwenza kube nzima ukuthi ngikhiphe isinqumo esifanele,” kuchaza uNaidu.
Ngesikhathi ithimba lasenkantolo ebeliholwa nguNaidu, umshushisi uNick de Klerk nommeli kaGumede uMnuz M Ntshangase, izisebenzi zasenkantolo noGumede lifika endaweni yesehlakalo kuvele kwavuka umunyu kunina kaNksz Zakwe nezinye izihlobo ebezikhona zaze zacelwa ukuthi ziqhele kancane kule ndawo ithimba lenkantolo ebeliyihlola.
Sekuphindelwe enkantolo uNaidu uchazele abebekhona ngabebeyokuhlola kanti ube esebiza uchwepheshe ohlola lapho kwenzeke khona izigameko uConstable Siyabonga Mtshali obechaza ngokuthi kwakunegazi esihlalweni semoto kaButhelezi ngasohlangothini lomshayeli, leli gazi laliselisha lingakomi.
Uthe akathathanga izinsalela zaleli gazi ukuze ayohlola ukuthi ngelomunye yini wababeshonile ngoba babevele bebabili abantu ababeshonile esetsheliwe ngamaphoyisa ayekhona ukuthi kwakwenzekeni.
UNaidu uthe akulula ukuthi uvele ukhiphe isinqumo kalula kuleli cala.
Uthe ngokomthetho njengoba uNksz Zakwe kwakunezinkomba zokuthi wayebaleka ngesikhathi edutshulwa ethangeni nasekhanda, kumele umsolwa athole udilikajele ngoba kubukeka sengathi wayengaba ngumuntu owayezoba ngufakazi ngalesi sehlakalo.
Uthe uGumede akafakazanga asho okwakuyimbangela yokubulawa kukaNksz Zakwe obekuzokwenza kube lula uma isikhipha isigwebo.
UNaidu uthe isigwebo sakhe uzosikhipha ngoLwesihlanu.
Services


c: application/epub+zip

text:
Cover
Igazi Labafo
Dedications
Many thanks go
to those who made significant contributions to the accomplishment
of this novel.
Marilyn
Nhlanhla Sibanda (Johannesburg, SA)
Cornellius
Mnguni (Newcastle, UK)
Obey Maphosa
(Newcastle, UK),
Sibonokuhle
Ngwenya (Newcastle, UK),
Ebbie
Mberengwa (Francistown, Botswana),
Biatha Kumile
(Toronto, Canada),
Matiwaza Ncube
(Derbyshire, UK),
Simangele
Ncube-Mkandla (London, UK)
Clive CJ
Mlalazi (Birmingham, UK)
Mxolisi Ndlovu
(Stockton – on – Tees, UK)
As the saying
goes; Tjinyunyi babili komba woga tjowuluka, Ukwanda kwaliwa
ngabathakathi, A little help goes a long way.
Malaba Books
Ltd
United
Kingdom
This novel is
entirely a work of fiction. The names, characters and incidents
portrayed in it are the author’s deliberate creation. Any
resemblance to actual persons, living or dead, events or localities
is entirely coincidental.
Copyright ©
Titshabona Ncube 2011
All rights
reserved
No part of
these pages, either text or image may be used for any purpose other
than personal use. Therefore, reproduction, modification, storage
in a retrieval system or retransmission, in any form or by any
means, electronic, mechanical or otherwise, for reasons other than
personal use, is strictly prohibited without prior written
permission.
Printed
by
4edge
Limited
7a Eldon Way
Eldon Way Industrial Estate HOCKLEY, Essex SS5 4AD
Special
Dedications
To Tsepiso and
Glenn; our relationship taught me one thing; True love does
exist!
To my family.
Keep on being as solid as a shinning diamond.
As the saying
goes; Ukwanda kwaliwa ngabathakathi, A little help goes a long
way.
Igazi Labafo
Introduction Igazi Labafo
is a novel that depicts how individual characters can be shaped by
the environment they find themselves in. It furthermore highlights
how an insatiable appetite for money can lead to an individual’s
demise. Written in dominantly Nguni, the novel tracks the life of
Mpundule, a character who is a victim of stereotyping and tribal
prejudice who finds himself trapped in a system with no leniency.
On arrival in Johannesburg, he finds himself fighting for survival.
Fateful circumstances become a factor for him joining a Mafia style
criminal gang, and, in this vicious circle, he discovers that no
matter how fast he can run his life, he just cannot hide from
predestination - a typical tragic hero.
Isifinqo Igazi Labafo
lugwalo oluhlose ukusifundisa ngokuthi inkuliso yomuntu yiyo
ikusasa yakhe. Lolugwalo lujonge njalo ukubonisa ukuthi imali
iyimpande yesono. Lulotshwe ngendimi ZesiNguni ezihlanganisela
iSindebele, isiZulu kanye lesiXhosa. Lolu gwalo lulandela impilo
yomlingiswa, uMpundule. Indlela akhuliswa ngayo, inhlanhla,
langomnyama asuka abelawo empilweni yakhe, lumlingiswa uzithola
esephakathi kwelitshe lembokodo njalo esedinga langendlela
angaphuma ngayo kulesisimo ayesekiso. Efika nje eGoli uMpundule
uzithola esesemhlambini kazelusile. Inye indlela engenza ukuthi
aphume kulesi sigameko. Yikuthi abengomunye wezigelekeqe zaseGoli.
Esenze njalo kuphinda kumvelele ukubana imali kayithengi njabulo.
Pho enzeni uMpundule?
ISAHLUKO
1
Base belungisile ke bona abalungisi bezinto. Ngakho ke izinto
zalunga. Umumo waguquka. Iyezi elimnyama elaligubuzele kulo umkhono we Kezi
kusukela ngomnyaka ka1983, lembuka. Kwaphephezela umoya omnanjana,
wavunguza ebusweni babantu bakule indawo, womisa izinyembezi,
kwathi dlwe esweni labo. Kwaba lokukhanya kwangathi yisikhathi
lapho izulu likazamcolo lisanda kukhawula, sekukuhle phandle,
lezinanakazana zomhlabathi sezicula ihubo elitshaya ngaphakathi
kwenhliziyo yalowo odabukileyo emoyeni zimthobe, azwe efikelwa
yinjabulo, uthando lovuyo. Kusenjalo nje,
namhla zintathu ku Mbimbitho ngunyaka ka 1987. Yema esititshini
sakoGodini ibhasi uPhelandaba ababeyikitazisa ngokuthi
nguMqwayobomvu. Wehla uThandiwe.
UThandiwe
wayethe ngesikhathi sokusuka kwebutho iMbolisamahlanga kulesi
sigodi, wenyuka lomunye wabo ngendaba yokuthi basebethandana,
sebengamathe lolimi. Akasuye yedwa owasuka wathatheka wayinombela
lemota yalaba ababevela empumalanga.
Banengi.
Kodwa phela
ikhona inganekwane ethi yona inengi lalabo ababekuleli butho bathi
ngokubuyela kubo kwangathi basuke bebelethe ithunzi lokufa, lona
leli elalivele lisemihlane yezakhamizi zakuleli eleKezi.
Wawubezwa
abadala sebekhuluma bethi, sivele isikhuni sitshisa umkhwezeli,
kanti lolungenileyo lubuya ngodaka.
Bafa
njengempukane.
Sekunjalo nje
labodade ababenyuke labo kwasekulapho okucina khona umlindi,
amabombo sekumele abhekiswe emuva.
Umyeni ka Thandiwe wayethe ma eqeda umsebenzi
webutho wayithatha impentsheni. Wabangumuntu ozimeleyo olezinto
zakhe. Babesidla lapha ekhaya besutha, beyisikela emunweni bekhomba
ngophakathi. Yikho ngolunye usuku wathi efikelwe yinjabulo emoyeni
wakhe wathatha imuli yakhe, ebalisa umkakhe, uThandiwe, indodana
yakhe uMpundule kanye lodadewabo kaMpundule uRumbi, bathatha ikhefu
baqonda khonale eMatusadona National Park ukuyabona ukudla kwamehlo okuhlanganisa
izinyamazana, izihlahla kanye lezinanakazana zasendle ezehlukeneyo.
Befika lapho ke banikezwa lo mlisa owayesele minyaka engamatshumi
amabili esebenza ukuba ngumphelekezeli wezethekeli. Nguye
owayezabathatha ahambe labo ngale ngaphakathi ayebabonisa
lezozinyamazana.
Wayegaxe isibhamu sakhe
lomlisa .
Phela lesi sibhamu ngesokuthi kungabakhona inyamazana ezondileyo
kubeyiso azivikela ngaso, aphinde avikele lezethekeli lezi
ezibhadale amakhulu amadola ukuza bona izinyamazana lapha
eMatusadona. UMpundule wayevele wathi yena ufuna ukubona indlovu
kuqala ngoba wayezwa ngabangane bakhe besithi indlovu inkulu
ukwedlula isihlahla somkhomo.
Bangena indledlana
ezibhodabhodayo, becwila langaphansi kwezihlahla zameva
lamaphane. Behamba nje lomlisa wesibhamu ukhuluma njalo nje ngoba
kwakuvele kungumsebenzi wakhe ukuchasisela abantu ngokwenzaka lapha
endaweni yezinyamazana. Khona manje ubalandisela ngazo indlovu.
‘Indlovu ungayibona ihamba ivuse indlebe, kutsho ukuthi
ayijabulanga. Izondile, futhi iyingozi ma injalo. Kuyabe kufanele
umuntu alimuke. Isilwane ungasibona sihamba sodwa, lesisu siwele
ngaphakathi, silambile futhi singamudla lomuntu.’
Engakalandisi okunengi
basebeyaqhamukela lapho okw akukhona umhlambi wendlovu. Zibhuquza uthuli
luvimbile zibhekise amabombo lapho okunathwa khona amanzi. Wababaza
umfana uMpundule, waze wayeqayeqa ngedlabuzane ngoba ezwa igazi
seligijima kakhulu emzimbeni. Phela namhlanje uze wazibona indlovu
ngawakhe la, womabili. Uzabatshela esikolweni, abagwabisele ngoba
yena usevele wabangumpetha kwezokubuka indlovu.
Zidlula nje lezi ezingumhlambi kulale enye
elandelayo ngemva kwazo. Yona ingumahamba yedwa. Ma iqhamuka nje
izindlebe lezi ziphakeme zisemoyeni. Lokuhamba kwayo nje
iyaphaphalaza, ihamba lugege sankala, iyashesha futhi inyathela
sengathi iyaqhula. Bayibona bonke ngempela kodwa akekho owakutshaya
indiva. Mhlawumbe imfundiso yalowaya mlisa babengayigqizanga
qhakala. Yayingene kule indlebe yaphuma kuleya. Yathi ngokubona
abantu lendlovu yajikeleza. Kwazwakala ukuhuba okukhulu, kanti
yayisibalanda ngesiqubu ababengakaze basibone selokhu bathwetshulwa
yingwe. Ngokucwayiza kweso yayisebudebuduze lalapho umndeni
kaMpundule wawumi khona. Lomlisa
wesibhamu watatazela wadubula engasaboni lalapho akhombe khona
isibhamu sakhe. Wayitshaya kabili endlebeni indlovu kanti useyifake
ulaka olukhulu.
Akekho owatshela omunye ukubana
nanka amanzi engena endlini. Batshibilika kanyekanye, omunye
lomunye efake isiqubu sonke aye vele wasiphiwa ngunkulunkulu wakhe mhla ezalwayo.
Eqinisweni yikuthi babevele baphuza ukubaleka. UMpundule loRumbi
bathi tasatasa kabili kathathu bavela bagwenxana bengakayindawo
bawela phakathi kesifudlana esasilapho. Unina wathi ngifa
labantwana bami. Phela emvelweni asikho isinanakazana esingalweli
abantwana baso. Kunjalo lasebantwini. Yikho uThandiwe laye
waziwisela phezu kwabo abantwana lapho ababewele khona.
Uyise yena njengomuntu olesiqubunyana,
wayevele eselena ngaphetsheya kwalesisifudlana. Wathi akaphenduke
alande abantwana kanti indlovu yona yayi vele yabedlula labo ngoba
lapho ababewele khona kwakusegodini, kanti indlovu yona kudalwa
kwayo ayenelisi ukufinyelela egodini. Yikho ke ngokuzama ukubuyela
emuva uyise kaMpundule wahle wahlangabezana layo isiza indlovu.
Kukhona lapho ke eyambamba ngomboko wayo yamfaka ngaphansi
kwezinyawo zayo lezi ezingangengiga, yamtshiya
eyizicucwana.
Umendo kaThandiwe wona
wawuvele
uleziphithiphithi zawo. Abakwabozala babevele bengathi abamzwisisi
kahle uThandiwe. Engumalokazana kodwa bengamthandi. Laso isizatho
ababegxila kuso sasingazwisiseki. Babethi olungaziwayo aluthezwa
abanye bethi ungumthakathi wezigodo oloya lakanye libalele
lasebukhweni bezinja. Kube yikho lokho. Kodwa kukhona ababesithi
lenzondo ibangelwa yinkethabetshabi.
Esengumfelokazi uThandiwe
inzondo le yasuka yaba nganeno. Kancane kancane bamthathela yonke
impahla, imali kanye lezifuyo. Dukuduku beza ngekhaya lapha bathatha baze
bathatha lenkezo zokudlisa iyambazi kanye lalezi ezincane
ezokugoqoza uhololo. Kusenjalo nje bamxotsha lekhaya ayehlala kulo
labantwabakhe bavele babatshiya sebengomalalephayiphini. Egwaziweyo
ivele ikhumbula ekhaya.
Yikho
namhlanje, ilanga selibantubahle nje, kufika ihuzu elinguThandiwe
lingaphethe letiki liphuma khonale komhlaba uyahlangana
kweleMutoko.
Abelungu bathi
impilo iyisifebe. Iyakutshiya uthe xhaka ngazo zombili ubambe umoya
nje, uyibone isimnandi kwabanye kukanti kuwe sekusebusweni benkawu.
Kuyabe sekukude muva sekukude laphambili. Inotho oyabe usulayo
ngeyezinyembezi lezi ezimpompoza emehlweni akho njengoLimpompo
mihla lamalanga.
'Umuntu
uyamukelwa bandla'. Kutsho unakaSibonile esinye sezalukazi zalapha.
Zisetshwaleni koMasheleni bugayiwe njengemizi yonke. Bahleli
abantu, bayizixukuxuku ingxoxo ibambile bakhulumela phezulu
kakhulu. Kanti vele obakulo umuzi bulembali. Akekho ophuma lapha
engaqhubi imbuzi.
Phela lindaba yokufika kukaThandiwe
yayisemilonyeni yabantu. Iyindaba egudwini. Abantu babevukisana
ngayo, babingelelane ngayo baphinde batshonisane ngayo.
'Hatshi bo nakawena, esamukelwa ukuthini?
Kanti umyeni wakhe ubengela zihlobo na? Khona manje uza eqhuba
ingane ezimbili. Useletha lapha njalo lumhlobo ongalondwa
nhlanyelo?’ Kwatsho unaka Dezi ebhula icansi lakhe aphinde ngapha
uphotha lentambo zalo. Usebheke empumalanga kungathi kukhona
okukhulu okuzayo akubona ngelihlo lengqondo. 'Hatshi bo nakawena,
sebemxotshile abezizweni bona abalenketha betshabi. Kambe
sesingamlahla thina esamzalayo samondla? Lezingane zona abesezondla
ngani umbona emanikiniki enje. Aziyokuba
ngumhlambi kazelusile ziphinde zihluphe thina futhi? Kube yini ke
lokho? Asimhlolo kaBatayi lo?' Kubabaza unaka Dezi ehlohlela ugwayi
wakhe womhlobo kagwini. Uhlohlela iminwe yakhe yonke emlonyeni
mhlawumbe ufuna ukuvuvuzela ugwayi ezinyweni elisekucineni le emva.
Asikho isiqiniseko sokuthi logwayi ulalo uncedo emazinyweni aso
lesisalukazi ngoba amazinyo aqhubeka esibamnyama njalo aya ephela
ngobunengi la emlonyeni.
'Asazi. Thina
sizayicela isivuthiwe. Ngifunga ngobaBhango owathwala imithwalo
ekhanda wagoduka walubhekisa lapha okwazi khona yena lomlimu
wakhe.' Kwatsho unakaDezi eseyivala lendaba eyimpicabadala.
Omunye
wabantwana bakaThandiwe bokuza wayengumfanyana, owayethiwe igama
lakhe nguMpundule. UMpundule kusitsho into nje elula, ehamba
ngomoya. Wavela wathi ngokufika nje uMpundule kwafanele ukuthi
ayekwelusa labanye emadlelweni aluhlaza khatshana. Njengomuntu
wokuza babengamthathi mango abanye abafana lapha emangweni.
Babekuthatha
ebadaleni ukuthi lo ngumazizela ophuma ezizweni. Kwakuzwakala
ukuthi lapho abavela khona badla into ezinenginengi ezingadliwayo
lapha esintwini ezifana lamagundwane lokunye nje okuhlasimulisa
umzimba.
Wayeke ababuze uMpundule ukuthi pho
bakuthathaphi ukuthi bamhlukumeze ngesizatho sokuthi ungumuntu
wokuza, kukanti abanye babo ngamaKhalanga, abanye ngamahole futhi
abanye abasiwo maNdebele oqobo. Ngabasenhla njalo njalo? Ingqwele
yayimphendula ngokuthi bonke labo bantu akhuluma ngabo
nguMthwakazi, kukanti yena kangeni ndawo lapho ngaphandle kokuba
angene ngesizatho sokuzasebenza njengesigqili. Yikho ke
wayetshona ehlukunyezwa lapha ekweluseni uMpundule, kube nguye
ophendula izinkomo nxa zithe zaduha lomango. Kungabonakala
igundwane wayebizwa kuthiwe akaligijimise alijimbe ahambe lalo
ngekhaya.
Kwakuthi ke
nxa kungabanjwa umvundla kwenziwe amazopho ukuze wonke umfana
abelethuba lokuhamba lenyama ngekhaya bayetsheba, kodwa yena
uMpundule wayengalitholi lelothuba kuthiwe ngoba yena uhlala ejimbe
igundwane mihla lemihla.
Basebeze
bametha lebizo lokuphoxa elithi Nsukuzonke.
Ngolunye usuku
abafana bajujumezela umvundlana baze bawubamba ngezabo izandla
usaphila.
Ekuqhubeni kwabo lapho kwaba lesikhatshana
lapho bobabili babengasawuphathanga. Umnvundla wathi mlimu
ngihawukela. Wabathela
ngothuli wadabula ifusi usehla ubhekise amabombo entshonalanga
kwangathi ngumalulwane ophume egehena.
Bobabili bathi mnvundla
sikudobhe, mnvundla sikudobhe. Phinde
unogwaja! Wawusungene phansi njengomsenya. Yasiphula
ihlanga inqgwele, laphuma lithwele isigaqa senhlabathi ngaphansi
lelohlanga, yathi ukuligaxa phezu kwekhanda likaMpundule wazwa
efikelwa yisiyezana.
Mhlalokho
bamvoxa bamvuba abafana benkomo uMpundule waze wakubona ukuthi
kungcono ukuthi afunde ukuzilwela hatshi ukuba nguDibule Dibule
umntwana ongela nina.
Ngolunye usuku
wagoqa inqindi uMpundule zanetha izibhakela phezu kwamadoda.
Ingqwele yezwakala imememeza ithi, 'limtshayeni bafana bami', itsho
yona ivele izithende sezitshaya esiphundu isibathela ngejubane
elikhulu.
Basebehlala
bemzama mihla yonke abafana abanye besiza ngezagila, izinduku
lemikhonto kodwa wayesengathi ngumuntu ongasabuzwa ubuhlungu
uMpundule. Wayetshaya iga, genqu uMpundule ngoba esefundile
ukuzilwela esephinde wakhula isibindi sokuzimela sekutshisa noma
sekuqanda.
Kodwa
wayengasoze aphethe ngokwelusa kuphela uMpundule. Esekhula khulile
kwasekufanele aye eGoli njengabo bonke abafana abayintanga yakhe
kulendawo.
ISAHLUKO
2
UMpundule
wavumelana lomalume wakhe uPhatha ukuthi njengoba engumalayitsha
nguye ozamthwala amuse eGoli. Kodwa ke uhlupho lwaba ekutheni
ngubani owayezamgcina UMpundule ekufikeni kwakhe eGoli.
'Mina ngihlala
emkhukhwini wami lamajaha amathathu. Yikho angilayo indawo
yokumgcina uMpundule'. Kutsho uPhatha.
Wayekhona
kodwa njalo omunye umalume wakhe owayethiwa nguKhumbu. Babezamile
ukumbhalela incwadi encane bemcela ukuba amamukele umfana nxa efika
lapha eGoli, kodwa ayizange yabakhona impendulo evela kumalume
uKhumbu. Kodwa kusenjalo kwafika izwana elalingelasiqiniseko
esokuthi lalivela kuye ngempela uKhumbu lowo. Oweza elimumethe
lelozwana ngumfana wakomakhelwane uNduna.
'UKhumbu uthe
yena uhlala ematshotshombeni. Kunjalo nje elakhe itshotshombe
ligcwele mfi ngabantu ahlala ebemukela kusukela mhla walitholayo
lelitshotshombe. Yikho ke uthi yena ubelaso isifiso kodwa akenelisi
ukuthatha njalo omunye umuntu, kanti lomasipala walapho angajika
amxotshe kube kubi kakhulu.’
Owayesesele lezopho ke nguye uPhatha. Loludletshana lokusweleka komuntu
ozagcina uMpundule le eGoli lufika kuPhatha sekungemva
kwendaba. Uvele
uMpundule yena sebebonke loPhatha lapha emzini omkhulu wako
Bulawayo. Sebevele sebelindele ukubhekisa amabombo
kweleHawuteni.
Kodwa kazi
uzamusaphi lomfanyana osejike waba ngumthwalo kuye. Kodwa phela
omalayitsha laba basuke baziwe njengabantu abalokuswela unembeza
kanye lokuba lenhliziyo ezilukhunyana.
Lokhu kungenxa
yomsebenzi abawenzayo odinga ukuthi umuntu abelukhunyana.
UPhatha wakhulumisana lomunye umalayitsha
ukuba amthwalele uMpundule nxa eyakhe imota iphuma ngoba eyakhe
uPhatha kayikaqali ukulayitsha. Lowo malayitsha wayeselendawo
eyodwa eseleyo andubana agcwale.
'Nxa ufika
eNoridi esititshini sabosomatekisi umtshiye lapho lumfana. Uzabona
naye, ukhulile ma engaka.’ Yaphela kanjalo inkulumo yabo.
Wayamukela imali kaMpundule umalayitsha wadla indlela. Okunengi
kakugqizanga qhakala. Phela laye ulazo ezakhe indubo
ezingangetshebetshebe likamfula uGwayi.
Yahaluzela
ikhombi kamalayitsha, yadla umango yalandela ezinye. Imthwele
umfana uMpundule ilubhekise eGoli, eMshishi, koNdongaziyaduma,
komntwanadlanibhanana-mina-ngizobona. Khonale eMjibha. Esesizwa
ukulolozela kwayo imota uMpundule, walala obukaBhuka unkabi.
'Lingobani
kanti lina?'
'Singabathakathi. Siyaloya.'
'Hambani
bathakathi. Lifunani kimi?'
'Sizokukhonza
kodwa kungesinkonzo. Akhona lamazwi ayisithutha ahlakaniphileyo
esizakutshela wona. Uyahamba. Uya phansi phezulu. Lapho ozafika
usile kodwa ungasilanga. Ubengumufi ohamba ngezinyawo. Uzabanqoba
wehluliwe' Umile lapho uMpundule. Kusehlathini lempisi elimnyama
bhuqe. Ukukhanya okukhona ngokutayizelayo kuvelela emehlweni alaba
bathakathi. Uthi athi nyawo ngibeletha umfana, kwangathi inyawo
zimile impande. Zanganyikinyeki. Wathi kawuhlabe awulawule umkhosi,
kwangaphumi lizwi lelincane nje.
'Howu!' Watsho
esethuka ephaphama ebuthongweni uMpundule. Ngokuphaphama
kokwethuka, walahla izandla waze wavala lendoda owayehlezi eceleni
kwayo ngenhlanekela eyaduma yazwakala ekhombini yonke.
'Heyi, kanti
yenzani lentwana?' Yatsho ngokumangala lendoda. UMpundule yena
wayeseginqe okomuntu obegijimisa imvenduna emafusini.
'Ngiyaxolisa
mdala wami bengiphupha nje,' watsho esesula izithukuthuku
uMpundule.
'Kanti uphupha
udlala ikarati yamaTshayina yini mfana uze ulaxuze umuntu kangaka?'
Kungenele omunye ubaba owayezinathela ugologo wakhe, phela indaba
le yayisingenelwe ngumutu wonke lapha ekhombini.
'Hatshi
limxolele umfana, mhlawumbe uphuphe bembamba inkunzi eGoli, yikho
laye ubesezilwela njengendoda.'
Bahlekisa
ngayo lindaba abantu lapha ekhombini, bayiphatha yaze yacina indaba
isinhlanhlatha bazithola sebexoxa ngezinye indaba ezitshiyene
laleyo eyephupho likaMpundule. Abanengi bagcina sebelele labo
njengoMpundule ngoba mude lumango wokusuka koBulawayo usiya
eGoli.
Kodwa yena
uMpundule abuzange esabuqutha ubuthongo ngemva kwephupho elibi
kangaka.
Bathi nxa
befika lapha eGoli wabehlisa bonke abantu umalayitsha. Watshela
uMpundule ukuthi nxa engazi lapha angaya khona angamelela umalume
wakhe uPhatha lapha ababehliselwe khona. Wamazisa ukubana imota
kaPhatha iyalandela futhi izakuma lapha nxa isisehlisa abantu.
Wasala lapho ke uMpundule.
Wayethwele isikhwama sakhe
esibomvu esasilomfanekiso kapopayi ogijima kakhulu, njalo silotshwe
ngamabala amnyama athi, Barcelona Olympics . Ibhulugwe wayegqoke eliyinyawuthi lona
elalithengwe evinkilini lako Toppers njengenyunifomu yakhe yasesikolweni. Bheka ukugqoka
kwakhe kwakubonakala ukuthi akasuye wakule indawo. Isikipa sakhe
sona sasingconywana. Sasilithanga ngasesiswini silomfanekisa
womhlabeleli wodumo kumdumo wamakhosi, uPeter Tosh. Ume lapho nje
uMpundule weyame umduli webhilide elalilapho elide liphosa lifike
emayezini njengazozonke izindlu ezazilapho.
Ukuthi wayeseHillbrow waboniswa
yilelibhilide elaliphambi kobuso bakhe elalilotshwe ngamabala
antshintshantshintsha umbala athi, ‘ HILLBROW INN’ . Noma nje wayengelayo inkombalanga,
kwakusobala ukuthi usenelise amahola angabamathathu elokhu emi
lapho. Kwase kusihlwa, leGoli isiqala manje ukunyakaza ngendlela
enza ukuthi nxa umutsha lapha uzwe umzimba uhlasimuka lenwele
zisukuma. Thala ngapha
ngakwesonxele kuqhamuka umfanyana ongaba leminyaka eyisikhombisa
kusiya ngakwelitshumi. Udonsa inkalakatha yenja engalingana laye
ngokuya phezulu.
Njengomfana
owakhula eselusa akayesabi inja yena. Kodwa enga ngale edonswa
ngalumfanyana wayengakaze ayibone selokhu wathwetshulwa
yingwe.
Uvalo
alumtshayeli ukubona lenja. Lumtshaya ngoba nanku lelanga selingene
kunina kukanti loPhatha akabonakali. Igoli phela yena akayazi.
Akwaziyo yilokho ayekuzwa ngelikabathi, kuthiwa isibhamu siqhuma
emini nje futhi uyaqunywa libabalele. Futhi bathi kuba ngamandla
nxa sekusebusuku. Wagonqoma wabheka phansi umhlaba ebusweni
bukaMpundule.
Wafika wama mpo phambi kwakhe
uMpundule lomfana wenja yakhe. Ubambe
intambo adonsa ngayo inja. Andubane kukhonkothe inja, umfana lo
waqala yena ukukhonkotha ekhangele uMpundule emehlweni. Azibuze
uMpundule ukuthi kanti lomfana ujonge ukuthini ngempela. Hatshi
mhlawumbe uyamkitazisa nje. Uyahlekisa. Wabobotheka uMpundule
esenzela ukuthi nxa kuyikuthi lomfana ujonge ukudlala bahlekisane
nje kwedlule asale ezicabangela indubeko zakhe yena. Lakanye
kwabanjalo. Wazidlulela lumfana. Endaweni yokuthi ajabule ukuthi
lomfanyana usetshiyane laye. Wazibuza ukuthi kambe kungaba
kungumhlolo yini lo. Kusenjalo
waqala ukuqhuqha. Akuseyindaba yalomfanyana manje. Uqhuqhiswa
yisiqiniseko sokuthi kuyabonakala emuntwini ozidlulelayo ukuthi
ungumuntu olahlekileyo, kanye lasezinganeni nje lokhu.
Sekusiba
mnyama, kanti lebhilide leli ami phambi kwalo seliqala ukunyakaza
abantu abanhlobohlobo. Bayangena abanye bayaphuma. Ngamantombazane
anxibe izigcebhezane kanye lezicathulo ezikhawula emadolweni.
Abanye bakhona angeze athi bagqokile. Banqunu nje. Yebo bagqokile
kodwa uyazibona zonke izitho zomzimba kanye lalezi ezadalelwa
ukufihlwa ngaphansi kwezembatho.
Bafake
izipendamlomo ezibhadwe ngokwedlulisileyo. Abanye bangena bodwa
kodwa baphume sebethandelane lamajaha, lawo othi nxa
uwakhangelisisa ubone ukuthi amanye akhona ngamadela mpilo.
Abanye
balamanxeba amadala abanye njalo matsha asavuza legazi. Abanye
bathwele izindunduma ezenza lawe uzibuze ukuthi ngabe wasila
kanjani lomuntu kulengozi eyamehlelayo yamtshiya ekuleso simo.
Dukuduku budebuduze lalapha ayemi khona uMpundule kwavuka enzima
inqindi.
Kulwa
owesifazane lowesilisa. Ajike enzima inqindi lundoda ithinte lo
owesifazane adayeke ayethi daca phansi le, inyawo emoyeni, asale
esebheke langakaze akubone uMpundule. Nxa ivuka iyeza
lentombazana.
Ilenkani. Iyalwa. Hatshi balanyulwe. Babuyela phakathi
kwale Hillbrow Inn .
Ngemva kwalebhayisikopo wakubona uMpundule ukubana sekumele afune
uncedo engakehlelwa yingozi enkulu. Phela kuseGoli lapha.
Kukomfazixotshindoda, hatshi le eKezi emaphaneni, emacimbini,
kwaluswambuzi.
Visit:
http://www.smashwords.com/books/view/160292
to purchase this book to continue reading. Show the author you
appreciate their work!


text:
UPattisoni ugxeke uMotsepe
2012-03-12 10:07
Johannesburg - Umdlali oshikisha ibhentshi uMatty Pattison usegxeke umnikazi weqembu iMamelodi Sundowns uPatrice Motsepe, wathi ukushintsha kwakhe abaqeqeshi njalo yikho okubulala iqembu, kubika iKickOff.com.
Lo mgadli odlala ngokuzethemba kumanje ubolekiswe kwiSantos.
Ngesonto eledlule ukhulume wathi kuyamjabhisa ukuthi akaze afakwe ohlwini lwabadlali abaqala umdllalo kusukela kuqeqesha uJohan Neeskens.
“Ngokwami namanje kumele ngabe kusaqeqesha uHristo Stoitchkov, kodwa-ke uma ushintsha abaqeqeshi umzuzu nomzuzu angeke uze uphumelele,” kusho uPattison.
“Eminyakeni emibili ngiseqenjini bengithi ngidlala kahle,kodwa kuthe uma kufika umqeqeshi omusha kwacaca ukuthi unombono wakhe naye,” kusho lolu nyazi oseluke lwadlala nase-England.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Usenkantolo umshayeli owahudula iphoyisa
2012-12-24 08:42
Johannesburg - Nakuba lasinda iphoyisa lomgwaqo, lasizwa ngabagibeli nomphakathi owamemeza ngesikhathi ubona lihudulwa yitekisi elaliyimisa.
Lo mshayeli wetekisi kulindeleke ukuba avele eNkantolo yeMantshi yaseGoli ngoMsombuluko ngecala lokuzama ukubulala.
Leli phoyisa lazama ukumisa le tekisi kuM1 South Highway eGoli ngoLwesihlanu, kusho okhulumela amaphoyisa alo masipala uChief Superintendent
Wayne Minnaar.
Uthi kwasiza abantu nokuyibona ababona iphoyisa lingaphansi kwemoto, ilihudula ngakuCorlett Drive.
Iphoyisa labe seliphuthunyiswa eMilpark Hospital lisesimweni esibucayi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ububhoklolo yinkinga enkulu ezikoleni - Ucwaningo
2012-12-04 12:38
Johannesburg - Ukugcwelezana kwabafundi esikoleni kuyinkinga enkulu ehlasele izikole zaseNingizmu Afrika, kusho umbiko wenkampani eyenza ucwaningo iPondering
Panda.
Abantu abangu-7 324 abahlanganisa othisha, abazali kanye nabafundi, babuzwe ngabacwaningi ukuthi iyiphi inkinga ehlasele kakhulu ezikoleni, kwavela ukuthi wububhoklolo.
"Ububhoklolo yiyona nkinga enkulu ehlasele," kusho isitatimende sakwa Pondering Panda.
Ngenyanga kaJuni kwenziwa olunye ucwaningo, olwathi ububhokolo babe buku-31%, okwamanje luthe baku-28% abasakhala ngabo.
Abanye ekukhulunywe nabo bakhale ngesimo sezindlu zangasese ezikoleni, kanjalo nokungazikhathazi kwabazali ekwazini ukuthi kuqhubekani ezikoleni.
Abafundi abaningi abaseminyakeni yobudala ephakathi kuka-13 no-14 yibona abakhale kakhulu ngobubhoklolo uma kuqhathaniswa nalabo abaseminyakeni yobudala ephakathi kuka-15 no-17.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Asedayiswe wonke aweBafana neMorocco
2013-01-25 14:03
Johannesburg - Asedayiswe wonke amathikithi omdlalo we-Africa Cup of Nations (AFCON) phakathi kweBafana Bafana neMorocco ngeSonto, kusho iSA Football Association.
Umdlalo uzoqala ngo-19:00.
Umengameli weSafa uKirsten Nematandani,
ubekhuluma ngoLwesihlanu eGoli, kanti ucele labo abanamathikithi ukuthi bangalenzi iphutha bafike ngobuningi babo eMoses Mabhida Stadium eThekwini.
"Kulabo abanamathikithi, siyacela ningadikibali nihlale emakhaya, sifuna ukubona inkundla igcwele," esho.
IBafana
Bafana kumele idlale ngokulingana noma iwine uma isibhekene neMorocco, emdlalweni wayo wokugcina kaGroup A, ukuze idlulele emzuliswaneni olandelayo.
Uma iBafana ihlulwa, kumele i-Angola ishaye iCape Verde ukuze izokwazi ukuhlabela mgama.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kulindelwe imiphumela yokhetho eGhana
2012-12-10 07:28
Accra - Abantu baseGhana bayibheke ngabomvu imiphumela yokhetho lobumengameli, njengoba kuke kwabheda imishini, kanti izikhulu zinethemba lokuthi lokhu ngeke kuphazamise kakhulu futhi ngeke kubeke engcupheni umbuso wentambo yeningi.
Inhlangano yabezindaba yendawo iveze lowo oqhoqhobele lesi sikhundla uJohn Dramani Mahama njengayena muntu ohamba phambili ngamavoti ngeSonto, nokuphikisa imibiko yeqembu lembangi yakhe uNana Akufo-Addo.
“Angifuni ukuzwa ngabanye abantu, kepha ngilindele ukuzwa ngekhomishana eyongamele ukhetho," kusho uGodwin Gone, 42, noyisakhamuzi.
Intando yabantu kuleli lizwe iyisibonelo kwamanye amazwe ase-Afrika.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Ezinye izindaba...
Ningizimu Afrika...
Bengithi isishonele ingane. Ibelele nje, inganyakazi futhi ingakahali, kusho uValencia Ephraim echaza okumvelele ngesikhathi eteta eDiscovery Community Centre.
I-Economic Freedom Fighters isifake isicelo esiphuthumayo sokuphikisa isinqumo sikaSomlomo wePhalamende uBaleka Mbete ukuba amise amalungu aleli qembu ePhalamende.
Indodakazi eyathathela umama wayo umyeni isixoshiwe emndenini. Izakhamuzi zasendaweni yase-extension 2 eThokoza, Ekurhuleni, bathe abasamufuni endaweni.


text:
SIZWE BLOSE
IMPELASONTO esiphuma kuyo beyigcwele imicimbi ehambisana nemigubho kaJuni 16 kanti nemisakazo yomphakathi igubhe lolu suku ngemidlalo yebhola KwaMashu, ePrincess Magogo Stadium. Kule misakazo bekukhona iVibe FM, iNanda FM, Mgungundlovu FM neMbokodo FM. Abantu abebegcwele kule nkundla batshelwe ngesehlakalo nangomlando owaholela kulolu suku, ngemuva kwalokho kube sekuqala imidlalo elandelwe yisigubhu ebesidlalwa abanye bo-DJ abasakaza kule misakazo. Abantu bayijabulelile le midlalo yize kunalabo abebekhombisa ukuthi bona abazi ukuthi kwenzekani ngalolu suku futhi kungani libe yiholidi, kodwa bakhona labo abebebalekelela ngolwazi. Lo mcimbi uqale ekuseni, iVibe FM iyona egcine ithathe indebe ngokuhlula uMgungundlovu FM. Okufike kwagqama ukuthi abantu abasha abebehambele lo mcimbi bebegqoke umfaniswano obekuwuphawu lokukhumbula isehlakalo sokubulawa kwezingane zesikole eSoweto. ULucky Dlamini ongumphathi weVibe FM, uthe umcimbi uhambe kahle kakhulu, into abayithokozele kakhulu kube ukuhlangana kwemisakazo yomphakathi nokuyinto engavamisile ukwenzeka. “Sinethemba elikhulu lokuthi nangonyaka ozayo sizolugubha ngokuhlanganyela lolu suku, futhi kuningi okuzokwenzeka njengoba bekhombisile abalandeli bethu ukuthi basithanda kakhulu uma sihlangene,” kuchaza uLucky. Uphethe ngokuthi ngokuzayo bazozama ukuthi ibe khona yonke imisakazo yomphakathi.
Services


text:
Kutholakale ugwayi ka-R5 m ongumkokotelo
2011-08-31 11:22
Johannesburg -ITobacco Institute of SA ithe kutholakale ugwayi ongekho emthethweni ongabiza ngaphezu kuka-R5m eBenoni ngo-Agasti.
"Kudayiswa ugwazyi ongu-5 million ongekho emthethweni zonke izinsuku kuleli, nobeka umnotho wakuleli engozini ngenxa yokuthi awukhokhelwa intela ebalelwa ku-R3bn ngonyaka," kusho isikhulu sale nhlangano uFrancois van der Merwe.
KwaZulu-Natal, kwabhadanywa ugwayi ongu-500 000 ongekho emthethweni eVerulam ngo-Agasti 10 kwaboshwa abantu ababili.
E-Eastern Cape, uphiko lwe-customs eSARS lathola ugwayi ongumkokotelo ongaphezu kwesigidi e-Adelaide ngo-Agasti 5.
Ugwayi ongekho emthethweni yilowo oshushumbisiwe noma lowo ongakhokhelwanga intela.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
SIHLE MKHIZE
UMSAKAZI we-5 FM ophinde abe nguDJ wasemakilabhini uThemba Nkosi odume ngo-Euphonik, uthi nakuba esagubezelwe yifu elimnyama ecaleni abhekene nalo kodwa impilo iyaqhubeka.
Lo DJ yize engathandanga ukugonyuluka kodwa ushilo ukuthi njengoba abanye sebemthatha njengomuntu onodlame emantombazaneni kodwa abanye besifazane bayazifela ngaye.
Usho kanje lo DJ ungaphandle ngebheyili ka-R3000 ayithola ecaleni abhekene nalo lokushaya nokulimaza impahla kaBonang Matheba ongumsakazi weYFM nomethuli weLive kuSABC 1.
“Angithandi ukukhuluma kakhulu ngalezi zinto ngoba icala lisasenkantolo. Okungcono singakhuluma ngomsebenzi. Engingakusho wukuthi kulabo abacabanga ukuthi amantombazane azongizonda bashaye phansi ngoba kunenqwaba engithandayo,” kusho yena sakuncokola ethembisa ukuthi uyogonyuluka ngakho konke entathelini uma sekuphele icala.
Ube eselandisa ngezinhlelo abanazo bengabasakazi be-5 FM njengoba sekubalwa izinsuku kusuke lokho emjahweni wamahhashi omkhulukazi iVodacom Durban July.
URoger Goode ehambisana no-Angie Khumalo ngomhla ka-5 kwephezulu bazobe besakaza bukhoma eTaco Zulu, kuFlorida Road kusukela ngo-7 kuya ku-10 ebusuku ngalobo busuku.
Kuthi ngosuku olulandelayo uDJ Fresh, Poppy Ntshongwana, Catherine Grenfell noDuran Collett basakaze bukhoma eWavehouse, eGateway kusukela ngo-3 kuya ku-7 ntambama, uDJ Kent naye uzobe ekhona eklwebha amapuleti.
U-Euphonik yena uzobe edlala bukhoma etendeni leMiller ngosuku olukhulu leDurban July kusukela ngo-11 emini lapho kuyobe kudlala noKhuli Chana, AKA, Lulo Café nabanye abaningi.
Kuthi ngo-7 ntambama kuqale uhlelo lwakhe nalo azobe elusakaza bukhoma i-Ultimix kuze kushaye u-10 ebusuku.
Uyobe eseyivala eBoulevard, kuFlorida, ngeSonto nakhona uyobe eshayela uhlelo lwakhe olubizwa ngeMy House kusukela ngo-7 kuya ku-10 ebusuku ukungena emnyango kuyobe kubiza u-R100.
Services


text:
HARARE—
Umkhokheli webandla leMavambo Kusile Dawn uDokotela Simba Makoni usole inkokheli zamabandla abumba uhulumende womanyano ngokuguqula isisekelo sombuso esilotshwa yiCOPAC zingakhulumisani lozulu.
Ekhuluma emhlanganweni lenthathelizindaba emahofisini ebandla lakhe eHarare ngolweSithathu uMnu. Makoni uthe ukwenza okunje yikwephula isivumelwano seGlobal Political Agreement ethi lalezi nkokheli azikazisi uzulu ngalokho abakulungisisayo kulesisisekelo.
Uthi okukhona okwamanje yimbiko ephuma ezindabeni ethi kuvunyelenwe okuthile kodwa lezi nkokheli azikagcizeleli okuphuma ezindabeni ethi leminye imicijo evunyelanweyo ikhanya ijonge ukuvikela inkokheli ezithile kumbe ezimbili kuphela kuhulumende womanyano ukuba zingalaulwa yileyo micijo okweminyaka elitshumi elandelayo.
Kubika intathelizindaba yeStudio 7 uMark Peter Nthambe osethulela loludaba eseHarare.
Udaba lukaMark Nthambe lomkhokheli weMavambo Kusile


text:
LUNGI LANGA
WAYENGAZITSHELI ukuthi ngelinye ilanga angaba ngumdlali wamafilimu osemiswa yinoma ngubani, osesebenze isikhathi eside ecwala izinwele.
Ubukeka emncane kuneminyaka yakhe kepha uSthe Mkhize (40) waseMbali eMgungundlovu, ubona iminyaka yakhe ingeke imphazamise ezifisweni zokuphumelela emkhakheni wamafilimu.
Eminyakeni emibili edlule yena nomngani wakhe babebuka amafilimu base befikelwa wumcabango wokuzenzela eyabo.
“Ngangena ehhovisi lakhe ngelinye ilanga ngafica bebuka amafilimu ngavele ngathi kubo yini engasivimba ukuthi senze eyethu kunokuthi silokhu sibuka amafilimu,” kusho uSthe.
Isikhashana nje base benze izinhlelo zokwenza ifilimu yabo yokuqala, isihloko sayo esithi Izinyembezi Zothando.
“Siqale ukuyiveza lapho sicwala khona izinwele abantu bayithanda bathi bafisa ukuyibona iphumelela ize ifinyelela ekutheni bakwazi ukuyithenga le filimu,” kulandisa lo mlingisi.
Akuphelanga sikhathi esingakanani beyikhiphile abantu base bemmisa, bembuza ukuthi bazoqala nini ukubona isigaba sesibili seZinyembezi Zothando.
Kungekudala bazoqala ukuqopha isigaba sesithathu njengoba sesikhona esesibili futhi sikhombisa isasasa elikhulu kubantu abayithengayo.
Ukulingisa kwakhe kule filimu yikho okumenze wathanda umkhakha wezobuciko ngoba kumenze waqala ukusiza abantu abanesifiso sokudlala emafilimini.
Uthi kuphinde kwambeka esicongweni ngoba ngonyaka odlule ube ngomunye wabantu abasha abahlonishwe ngendondo emcimbini wokuhlonishwa kwentsha evelele KwaZulu-Natal, ngendondo yokuthuthukisa umphakathi.
Lokhu bekuwukuhlonipha umsebenzi awenze ngesikhathi esiza abantu abasiza umphakathi wangakubo.
Akufisa kakhulu ngukubona abantu besifazane bezithuthukisa.
“Abantu besifazane akumele balinde ukuthi bathuthukiswe ngabantu abathandana nabo, kepha kumele bazinikele ekutheni bazithuthukise bona kunoma yini abafuna ukuphumelela kuyo. Uma bengenzi njalo kuzoba nzima ukuthi baphumelele,” kusho uSthe.
Yize engawuyekile umsebenzi wakhe wokucwala izinwele usazimisele ngokuqhubekela phambili nomkhakha wezikaqeda isizungu.
Uthi usefuna ukungena nasemkhakheni wokuklwebha amapuleti.
Services


text:
SIZWE BLOSE
ABATHANDI bobumnandi asebekhulile ngeminyaka baphoxekile ngokuvalwa kwendawo abebehlanganela kuyona yokucima ukoma obekubuye kutholakale kuyona nokuya ngasethunjini ebizwa ngokuthi yiseMakhehleni ebiseReunion ngasesikhumulweni sezindiza esidala, eThekwini.
NgeSonto le ndawo beyigcwele kushoda nendawo yokunyathela kuhlangene bonke abathandi bobumnandi abebevamise ukuza kuyo bezovalelisana okokugcina ngaphansi kophahla lwaseMakhehleni.
Le ndawo ibivame ukuhanjelwa yizikhulu zezinkampani, izikhulu zikahulumeni nabasebenzi abasebenza imisebenzi eseqophelweni. Le ndawo ibisifana nenkundla yokuyonikezana ngamakhadi amabhizinisi.
Ivalwa nje bese iqala nokuzakhela ugazi nasentsheni esiqede isikole efuna umsebenzi ngoba beyazi ukuthi abaqondisi bezinkampani bebetholakala kule ndawo.
Yize abantu bebebonakala ukuthi sibahlukumeze kakhulu isinqumo sokuvala le ndawo kodwa badanse kwaze kwaba yiyo leyo ndaba, uDJ Muntu ubelokhu eziqhululile izingoma zakudala, ubona ukuthi ubakhumbuza mzukwana.
Umbuzo obusezindebeni zabathandi bobumnandi bewuthi, sebezoyaphi manje njengoba sekuvalwa le ndawo.
UDifa Buthelezi obengumnikazi wale ndawo uthe kabakasithathi isinqumo ngokuthi bazoya kuphi.
“Yize singakazi ukuthi siya kuphi kodwa ngingakuqinisekisa ukuthi le ndawo seyivaliwe,” kusho uDifa.
Mayelana nokuthi le ndawo ivalelweni uthe ngeke akwazi ukusho ngoba kukhona amata-satasa ngakho. Ngokwemitho-mbo yeSolezwe kuthiwa abantu abakhele le ndawo bebekhala kakhulu ngomsindo.
UDJ Muntu ovamise ukudlala kule ndawo uthe bagqemeke engeqiwa ntwala ngokuvalwa kwaseMakhehleni kwazise ngokusebenza kwabo njengoDJ kuba namasenti abawatholayo.
“Asethembe ukuthi uDifa uzokuza nesu lokuyivula kwenye indawo le ndawo yaseMakhehleni,” kukhala uDJ Muntu.
Services


text:
LUNGI LANGA
UMKAMENGAMELI Jacob Zuma, uNkk Bongi Zuma, uMaNgema, uyale abantu ukuthi bayeke ukuzidalela isifo sikashukela ngokungazinakekeli ngendlela abadla ngayo.
Ekhuluma emcimbini wokuqwashisa ngalesi sifo esibhedlela eMshiyeni obuhlelwe yinhlangano yakhe, iBongi Ngema-Zuma Foundation, uthe kunabantu abadla ngendlela engesiyo nabanemikhuba ebabeka ezingeni eliphezulu lokuthi bathole lesi sifo.
“Abantu kumele banakekele indlela abadla ngayo ukuze baqikelele ukuthi abaphathwa yilesi sifo. Lapha eNingizimu Afrika babalelwa ku-4 million abantu okuthiwa banesifo sikashukela,” kusho uMaNgema.
Ugxeke nomama bezingane ngokona ikusasa lezingane zabo ngokuzitotosa.
“Njengoba abantu abaningi sebenengane ngayinye bagcina bephatha izingane zabo njengezithixo. Ingane ayinike yonke into ngisho ingasayilungele njengokuyinika ama-chips namasoseshi ekuseni ivuka noma uma ikhala ayithulise ngokuyithengela ukudla okungenampilo engaboni ukuthi uyisondeza ekutheni ibe sengcupheni yokuba nesifo sikashukela ngelinye ilanga,” kuchaza uMaNgema.
Uthe abanye bakholelwa ekutheni izingane zabo zinempilo uma zinesisindo esiphezulu kanti lokhu akunjalo.
Lo mcimbi bewuhanjelwe ngumlingisi wethelevishini odlala indawo kaSara kuGenerations, uDelisile Malinga.
UDelisile naye onemikhankaso ngesifo sikashukela uthe akumele abantu bafe ngenxa yokungabi nolwazi.
“Kuqala abantu bakithi bebebulawa yisifo sengculazi ngoba bebengenalo ulwazi olwenele ngaso, manje sekungcono ngenxa yemikhankaso kahulumeni. Namanje bekufanele abantu bangabulawa yisifo sikashukela ngenxa yokungabi nolwazi,” kusho uDelisile.
UNgqongqoshe wezeMpilo KwaZulu-Natal, uDkt Sibongiseni Dhlomo, uthe lesi sifo singesinye seziyinkinga enkulu kuleli.
Uthe kwamanye amazwe lesi sifo asiyiyo inkinga ngoba ukunakekela impilo kuyinto ebekwa phambili.
Ubale utshwala, ukubhema njengezinye zezinto ezibulala abantu kakhulu kuleli wanxusa abantu ukuthi baziyeke lezi zinto.
“Akuqondakali ukuthi yini eyenza umuntu avele asukele ugwayi awubheme noma aphuze utshwala. Mina angithi abantu abehlise utshwala kodwa ngithi ababuyeke kwaphela,” kusho uDhlomo.
Services


text:
Kubhadanywe izidakamizwa eKapa
2013-01-11 14:28
Cape Town - Ukuncinzwa indlebe kwamaphoyisa kuholele ekushaqweni kwezidakamizwa kanye nemali okungafinyelela ku-R1 million sekuhlangene.
Kuboshwe abantu ababili ekusolakala ukuthi bangabashushumbisi eCape Flats, kusho amaphoyisa aseWestern Cape.
UWarrant Officer November Filander uthi amaphoyisa athole amaphilisi aphuzi angu-301 equkethe icocaine, i-tik, kanye nemali. Lokhu kubanjwe emzini oseLitha Park, eLingelethu West.
"Amalungu ethu abophe owesilisa oneminyaka engu-33 ubudala waseNigeria kanye nowaseNingizimu Afrika oneminyaka engu-30 ubudala."
Abasolwa bazovela eNkantolo yeMantshi yaseKhayelitsha ngoMsombuluko, mayelana namacala ahlobene nezidakamizwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuzosiphuka izidindi kowePirates ne-United
2013-02-13 12:01
Johannesburg - Kuzosiphuka izidindi kuqhume nhlamvana ezinye zifekethe uma sekutholana phezulu i-Orlando Pirates neSuperSport United, emdlalweni we-Absa Premiership, ngoLwesithathu ebusuku.
Umqeqeshi wezikaMagebhula uRoger de Sa uthi umgadli odabuka eZambia, uCollins Mbesuma ubuyile futhi akanankinga yokudlala, wathi uBenni McCarthy, Ndumiso
Mabena, Takesure Chinyama noThulasizwe Mbuyane nabo sebeluleme.
Iphephandaba iSowetan libike lathi kungokuqala ngqa selokhu u-RDS ajoyina iBhakabhaka, enabagadli bakhe bonke besesimeni esifanele sokudlala.
"Akukaze kwenzeke lokhu selokhu ngajoyina iqembu, ngizokhetha ngendlela engithanda ngayo futhi nginamathemba okuthi bonke abazokhethwa bazodlala ngokuzimisela," kusho uRDS.
Khonamanjalo umqeqeshi we-United, uHunt uthi ukushintsha uMabhuti Khenyeza ngoBradley Grobler we-Ajax Cape Town, bekubalulekile, wathi uKhenyeza ubeyinkathazo kakhulu kunokuthi abe wusizo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
CELANI SIKHAKHANE
UMFUNDISI wamaWeseli uDkt Khoza Mgojo uchazwe njengendoda eqotho ebiwuthanda umndeni wayo yize ibizinikele ekusizeni umphakathi. Lokhu kuvezwe yindodakazi yakhe uNosipho enkonzweni yomngcwabo ebisogwini sports and leisure centre izolo.
“Ubaba ubengumuntu omnene kithina futhi ubengumyeni oqotho kumama, usenzele konke abenamandla okukwenza njengobaba ngakho besiziqhenya kakhulu ngaye,” kusho uNosipho.
Echaza uthe uyise ugulile kangangokuthi kube nezinyanga ezine ezikhombise ukuthi akusemnandi ngisho ekhaya. UMgojo ubehlushwa yizinso. Uke walaliswa eNkosi Albert Luthuli kodwa ushonele eMgungundlovu. Zonke izikhulumi bezimchaza njengomuntu obambe iqhaza elikhulu emzabalazweni wakuleli futhi owakhomba indlela kwabamabandla ekutheni bangene kwezombusazwe balwe nobandlululo.
UMfu Mvume Dandala obesondelene noMgojo uthe kubekhona izikhathi lapho uMgojo ebemcela ukuthi abhale ngomlando wakhe wokufa kodwa wanqaba kanti ubengazi ukuthi usezoshona.
Ngaphandle kwalokho uphinde wanconywa ngeqhaza lakhe lokulwela abantu abadala ukuthi kumele kuphele ukuthi bahole uma sebeneminyaka engu 65 kodwa abafane nabesifazane bahole beno-60.
UMgojo ubehola ithimba lezifundiswa ezafunda eNdaleni College of Education eyavalwa esemkhankasweni wokuthi ivuselelwe ibe yisikhungo sokuqeqesha ngamakhono.
Abaholi bamabandla bancome neqhaza lakhe ngesikhathi seKhomishini yamaQiniso. Ubengesinye sezifundiswa esihlonishwayo kuleli nasemhlabeni njengoba ethole iziqu zemfundo ephakeme eMelika nakuleli.
Uphinde waba umholi womkhandlu wamabandla iSouth African Council of Churches.
Ushona nje ubesesungule nenhlangano yabadala iSenior citizen.
Ushiye emhlabeni izingane zakhe ezimbili uMxolisi nendodakazi uNosipho, umkakhe uNkk Stella uMaMbhele nabazukulu ababili.
Services


text:
Kuboshwe umengameli wentando yeningi
2012-10-08 07:32
Colombo - Amaphoyisa aseMaldives abophe umengameli wokuqala owakhethwa yintando yeningi ezweni uMohamed Nasheed, ngemuva kwesonto ehlulekile ukuvela enkantolo ukuze kuqalwe icala mayelana nezinsolo zokuhlukumeza amandla, kusho iqembu lakhe.
"UMengameli Nasheed ugxavunwe ebabhikishini waboshwa," kusho okhulumela iqembu lakhe uHamid Abdul Ghafoor kuTwitter.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
BAWINILE NGCOBO
IBOSHWE isatanasa edolobheni eThekwini indoda esolwa ngokuthatha u-R1000 kowesifazane ebimthembise umsebenzi ophikweni lwezindlu kuMasipala weTheku.
Le ndoda eneminyaka engu-27 iboshwe emuva kokuthi lo wesifazane eyathatha imali yakhe eyibone edolobheni wabe esecela unogada obeseduze ukuthi ayilandele.
Kuthiwa lo nogada uyilandele wahlangana nephoyisa lakwaMasipala, walicela ukuthi bajahe le ndoda.
Le ndoda kuthiwa iboshwe isithi iyongena kwesinye isitolo sezingubo.
Okhulumela amaphoyisa esifundazweni uCaptain Thulani Zwane, uthe lo msolwa ubekwe icala lokweba esebenzisa amanga.
Lo msolwa uzovela enkantolo eThekwini namuhla.
Owesifazane obethenjiswe lo msebenzi ocele ukungadalulwa ngenxa yokuphepha, uthe lo wesilisa bahlangana naye edolobheni ngeledlule, wenza sengathi uyashela.
“Wabe esekhuluma nocingo ethi baya eNtuzuma konika abantu okhiye bezindlu. Ngabe sengibuza ukuthi kubhaliswa kanjani ngoba umuntu kade wayebhalisa kungalungi. Lo mlisa owathi unguNjabulo wabe esecela inombolo yocingo ngoba sasiphuthuma sobabili,” kuchaza lo wesifazane.
Uthe le ndoda yamfonela yathi akeze eShell House, bahlangana ngaphandle, ifake nesigqebhezane sabasebenzi bakwaMasipala.
“Kwangena ucingo ekhuluma nomuntu owayethi akanawo u-R3 000 wokuthi angene emsebenzini. Le ndoda yabe isibuza ukuthi ufuna amgcwalisele yini lo muntu,” kusho lo wesifazane.
Uthe wabe esebuza le ndoda ukuthi kanti inolayini womsebenzi yini ngoba naye uyawufuna.
“Wathi bekune-learnership kaMasipala manje sekuqashwa laba abakade beqeqeshwa. Kodwa uma kade wawungekho uyakwazi ukukhokha u-R1000 ukuze bakugcwalisele amafomu bese ukhokha u-R3000 wokungena emsebenzini,” kusho lo wesifazane.
Uthe wahambisa le mali ne-khophi kamazisi wakhe kulo wesilisa, wathi kumele ayosayina amanye amafomu komunye umdabu waseNdiya abasebenzisana naye eMgungundlovu.
Lo wesifazane uthe ubesezamile ukuthi athole imali yakhe kule ndoda ngoba esebonile ukuthi beyimqola kodwa ubesebaleka kanti bazohlangana edolobheni.
UZwane uthe kungenzeka ukuthi bakhona abanye abaqolwe yilo msolwa, wathi bengaxhumana namaphoyisa aseDurban Central.
Services


text:
I-SABC izotshengisa ifilimu ngoJub Jub
2013-02-18 16:33
Johannesburg – Umdlalo ngempilo kaJub Jub okade walindelwa ngabomvu ungase ubonakale komabonakude.
Le filimi eyihora ubude bayo imayelana nempilo yomculi owayeqavile kanye nangokuwa kwakhe.
Lo mculi wengoma eyashisa izikhotha ethi Ndikhokhele watholakala enamacala amane okubulala, amabili okuzama ukubulala, kulandela ukubekelelana ngezimoto emgwaqeni womphakagthi okwashiya kushone izingane ezine.
UMolemo 'Jub Jub' Maarohanye nalowo athweswa naye icala uThemba Tshabalala bagwetshwa iminyaka engu-25 bebhadla ejele.
UMaarohanye wedlulisa isinqumo secala eNkantolo eNkulu eSouth Gauteng.
Umphathi weSABC uLeo Manne uthe kunezingxoxo eziqhubekayo nomdidiyeli wohlelo, weBaxopath Media, ngakho ngeke akwazi ukwenaba ngemininingwane.
Kodwa okhulumela uMaarohanye uvele wagonyuluka: “Ngingakuqinisekisa ukuthi umdlalo usuthengiwe ngabakwa-SABC,” usho kanje.
IBaxopath Media iphethwe ngabangani bakaMaarohanye kanye nomlingani wakhe kwezamabhizinisi uRali Mampeule.
UCino Searer, okhulumela uMaarohanye, akasidalulanga isamba semali okuthengwe ngaso lo mdlalo nokuthi uzodlala kusiphi isiteshi.
Lo mdlalo uqala ngokuthi kuvele uMaarohanye edabukile, egcwele izinyembezi, ethi: "Ngabe nginamanga uma ngingathi angikaze ngicabange ukuzibulala.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- City Press


text:
BAWINILE NGCOBO
KUSUKELA kulo nyaka sekuzoba yinto ephoqiwe ukuthi uma uboshiwe ungafikanga kwa-Grade 9, wenze izifundo ze-Adult Basic Education and Training (ABET), ukuze kube khona ophuma ejele ukwazi ukuziphilisa ngakho.
Lokhu kushiwo nguNgqongqoshe woMnyango wezokuHlunyeleliswa kweziMilo, uMnuz Sbusiso Ndebele, izolo ngesikhathi evula isikhungo esisha sokufunda ejele laseWestville, i-Usethubeni Youth School.
UNdebele uthe balwela ukuthi amajele aphenduke izindawo zokufunda.
“Sekuzophela ukuthi umuntu uma esejele, adle, alale kodwa umuntu usezobhekana nezincwadi,” kusho uNdebele.
Uthe bafuna ukuthi iziboshwa zifunde, zifundele imisebenzi zisebenze.
“Inhloso yokuhlumelelisa isimilo wukuthi sihlomise iziboshwa ngamakhono ezizokwazi ukuziphilisa ngawo uma ziphuma nokuthi zikwazi ukuthi kube khona ezikwenzayo ngesikhathi zisengaphakathi. Sifuna zikwazi ukuzinakekela zona ngaphambi kokunakekela imindeni yazo,” kusho uNdebele.
Isikole i-Usethubeni yisona okuphume kuso umfundi obashaye bonke abasemajele akuleli ngemiphumela, uMnuz Chris Mazibuko waseMlazi othole o-A abahlanu.
UMazibuko ekhuluma egameni lozakwabo abefunda nabo uthe ubonga othisha babo abebenza okweqile kunomsebenzi wabo, abebengabazali kubo.
Ubonge nabo bonke ababasekayo ngayo yonke indlela nababakhombisa uthando.
Uthe isikole sabo sishoda ngothisha ogcwele weMaths wacela nakunoma ubani ongabasiza ngezinsiza zokufunda nangezimali zokuqhuba izifundo ukuthi babalekelele.
UKhomishana wamaJele kuleli, uMnuz Tom Moyane, ethe uzosiza ngokufundisa iMaths.
UMnuz Simphiwe Mngoma we-National Application Centre ufeze amaphupho kaMazibuko nabanye abathathu abasezithendeni zakhe ngamamaki ngesikhathi ememezela ukuthi bathole umfundaze ozokhokhela izifundo zabo, indawo yokuhlala, izincwadi, ukudla nanoma yini abayidingayo yesikole eNyuvesi yaKwaZulu-Natal.
Laba bafundi, bazophinde banikwe ama-laptop ngamunye ukuze baqhube kahle izifundo zabo.
Abe-CAO nabe-National Youth Development Agency banike abafundi base-Youth Centre izikibha ezimhlophe abazozigqoka uma beya esikoleni ukuze bangafundi ngomfaniswano wasejele.
Unina kaMazibuko, uNkk Layekile Mazibuko, uthe kuphenduleke imikhuleko yakhe njengoba indodana yakhe izoqhubeka nezifundo zayo.
Uthe wayeyikhuthaza ukuthi ikhuleke.
“Ngibonga uNkulunkulu, ezinganeni zami ezine uyena osekukhanya kuye. Ngifisa aqhubeke angithengele umuzi nemoto. Igama lami namuhla lishintshile ngiwuJabu,” kusho uNkk Mazibuko.
Services


text:
SIMPHIWE NGUBANE
BAZOZALELWA yinj’endlini abadayisi botshwala abahweba ngokungekho emthethweni nabanamalayisensi kodwa abaphula umthetho wokudayisa utshwala emuva kokuthi amaphoyisa ekhiphe isexwayiso esishubile ethi bazoboshwa abenza lokhu ngalamaholidi.
Ngisho abashayela bedle amanzi amponjwana bazoboshwa uma bebanjwa. Izivimbamgwaqo zizobe zithe chithi saka amaphoyisa engangoZulu eya emakheni.
Okhulumela amaphoyisa KwaZulu-Natal uColonel Vincent Mdunge uthe uqalile umshikashika wokugasela kwamaphoyisa emathaveni lapho afike ahlole isimo futhi eqinisa ezokuphepha emphakathini ebheka ukuthi uyalandelwa yini umthetho wokudayiswa kotshwala.
Uthe bazongena babheke ukuthi ibhizinisi liqhutshwa ngendlela efanele uma kungenjalo bashaqa bonke utshwala bese bebopha umnikazi walelo joyinti oyobe echazela inkantolo ngabekwenza. “Abantu babhonasile abanye bahlukanisa izitokofela kulezi nsuku ngakho nesibalo sabaphuza utshwala budedengu siphezulu. Abadayisi botshwala kuze kushaye phakathi kwamabili ebusuku behweba okuyinto ephambene nomthetho. Abadayisi botshwala abakhumbule ukuthi akuyena wonke umuntu ophuzayo emphakathini ngakho ukubanga umsindo ngengoma ebusuku kuyaye kuhlukumeze abanye abantu abangaphuzi. Amaphoyisa asiqinisa impela isandla kulezi zinsuku ekuqinisekiseni ukuthi umthetho ulandelwa ngendlela uma kuza ezintweni ezithinta utshwala,” usho kanje.
Uxwayise abantu abathuma abanye badayisele izingane ezineminyaka engaphansi kuka-18 utshwala ethi lokhu kuphambene nomthetho wokuhweba ngotshwala.
Kulindeleke ukuthi uKhomishana wamaphoyuisa esifundazaweni uLieutenant General Mmamonnya Ngobeni ethule uhlelo amaphoyisa azosebenza ngalo ngalamaholidi eqinisa ezokuphepha nasezindaweni ezidayisa utshwala.
Okunye okuzokwenziwa ukuhlomisa abantu ngezokuphepha emarenki, enxanxatheleni yezitolo nasezindaweni zobumnandi okugcwala kuzona abantu abaningi.
Amaphoyisa axwayise oskhwiliphambananobhoko abaphuzela emgwaqeni ukuthi bahlukane nalo mkhuba ingaze iphenduke usizi injabulo yabo.
UMdunge uthe basebenzisana nezinhlaka ezahlukene okukhona kuzo naboMnyango wezokuVakasha nokuThuthukiswa koMnotho, South African Breweries, KZN Liquor Authority noMnyango wezokuThutha, ukuPhepha nokuXhumana koMphakathi esifundazweni oholwa uMnuz Willies Mchunu.
Enkulumweni yakhe ayenze eSishayamthetho ngoLwesine uMchunu utshele iKhabhinethi uthe umkhankaso wabo wokuhlomisa ngolwazi abanikazi bamathaveni ukuze baqhube ibhizinisi ngendlela ephephile. Uthe banikezela nangemishini ehlola izinga lotshwala emzimbeni ebizwa ngama-breathalyser.
Services


text:
LUNGI LANGA
ONESI nabasebenzi beminyango ehlukene besibhedlela iSt Aidan’s eThekwini balaxaze iziguli babhikisha emasangweni esibhedlela izolo befuna incazelo egcwele ngokuqhubeka kokusebenza kwesibhedlela.
Abasebenzi bathi bezwa ngandlebenye kuthiwa uMnyango wezeMpilo KwaZulu-Natal uhlongoza ukungayivuseleli inkontileka yokusebenza ebhilidini le St Aidan’s Mission eliqashwe wuMnyango wezeMpilo.
Ngesikhathi abahlengikazi bebhikisha ezinye iziguli ezihamba ngezihlalo ezinamasondo bezibonakala emagcekeni esibhedlela zibukela ezinye zifake namabhandishi zinganakiwe.
Omunye wabasebenzi utshele Isolezwe ukuthi bezwa kuthiwa isibhedlela ngeke sisasebenzela kuleli bhilidi.
AboMnyango wezeMpilo KwaZulu-Natal bethintwa bathe imininingwane ngezinto ezithinta lesi sibhedlela zithunyelwe ehhovisi leNhloko yoMnyango okuze kwashaya isikhathi sokuloba ingaphenduliwe.
“Kulindeleke ukuthi inkontileka eyayisayinwe wuMnyango yeminyaka elishumi iphele ngonyaka ozayo kodwa manje akekho okhuluma ngokuyivuselela. Kunalokho iziphathimandla zesibhedlela zithi azazi lutho, uma uzibuza zithi wuMnyango owazi ngesinqumo ozosithatha ngebhilidi. Kodwa sekukhona abathi kungenzeka uMnyango ungayivuseleli inkontileka,” kusho lo msebenzi.
Lo msebenzi ocele ukungavezwa ngoba esaba ukuthi angathathelwa izinyathelo ngokukhuluma nephephandaba uthe inkinga abanayo wukuthi kuzophazamiseka izinhlelo zabo uma kushintshwa indawo yokusebenza kodwa abatshelwa ngezinhlelo zesibhedlela.
Usihlalo wenyunyana yabasebenzi bakulesi sibhedlela, iNational Education Health and Allied Worker’s Union (Nehawu), uMnuz Zola Saphetha, uthe abasebenzi bakhala nangokuthi lesi sibhedlela asinabo abaphathi abawukhiye ekusebenzeni kwesibhedlela. Kuthiwa sekuphele isikhathi esingaphezu konyaka engaqashiwe umphathi wesibhedlela, nomphathi wezempilo.
Okunye okuyinkinga wukungabi bikho kwezinsiza kusebenza zokuvikela izifo.
“Ziningi kakhulu izinto abakhala ngazo abasebenzi. Okubi wukuthi kade saqala ukubamba imihlangano noMnyango siwazisa ngalezi zikhalo kodwa akwenziwa lutho ukubhekana nazo,” kusho uSaphetha.
Uthe inkinga yabo enkulu yiNhloko yoMnyango, uDkt Sibongile Zungu, ongayihambeli imihlangano abambizela kuyo.
“Kusukela ngoSepthemba nyakenye besilokhu sizama ukuhlangana naye kepha akezi emihlanganweni esimbizela kuyo,” kusho uSaphetha.
Uveze ukuthi isiteleka esimisiwe sabasebenzi besibhedlela sabagula ngengqondo, Ekuhlengeni esiseziMbokodweni, kungenzeka siqhubeke uma uMnyango ungacacisi ngokwenzeka kuso. Abasebenzi bamise ukusebenza ngoLwesibili ngoba bethi bezwe ukuthi isibhedlela sesizofakwa phansi koMnyango wezokuThuthukiswa koMphakathi.
Services


text:
Dlebelekelani kude - UKZN
2012-08-23 10:05
Durban - Isikhungo semfundo ephakeme i-University of KwaZulu-Natal sesiyalele abafundi abatelekile basophikweni iHoward College, sathi abadlebeleke bagcine kude bangaphazamisi, kubika iNewswatch.
NgoLwesithathu kuboshwe abafundi abahlanu ngesikhathi umbhikisho uphenduka uba nodlame, kudingeke ukuthi amaphoyisa asebenzise isankahlu ukuhlakaza isixuku.
Abafundi kuthiwa bashise amathayi baphinda baphazamisa nokufunda.
Izikhalazo zabo zihlanganisa ukungaphephi ezindaweni ezihlala abafundi, njengoba kamuva kubikwe ngokudlwengulwa nokubanjwa inkunzi kwabanye babo.
Isikhulu senyuvesi uNomonde Mbadi utshele abezindaba wathi akakuphasisi ukuthi abafundi bahlale emakhaya, uthe labo abangabhikishi kumele beze esikoleni kodwa baqaphele.
Ube esephinda exgeka laba abasembhikishweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
MINENHLE MKHIZE
‘SIZOSHANELA zonke izicoco eziphambi kwethu ngesizini entsha futhi sizoqala ngeCarling Black Label Cup okuyiyona ezosivulela iminyango yokuqoqa kwasani okuphambi kwethu. Ukucanasa kwePirates kuphelile manje sekuyisikhathi sokubuya kwezinsuku zenjabulo ePhefeni.”
Lawa ngamagama ashiwo ngukaputeni weBafana Bafana u-Itumeleng Khune abefuna aqoshwe, kugcinwe le nkulumo, ngesikhathi enengxoxo ekhethekile neSolezwe izolo emini. Okwenza uKhune akhulume kanje yindlela leli qembu elisayinise ngalo abadlali abaseqophelweni eliphezulu.
AmaKhosi alande izibabuli zabadlali okubalwa kubona oMorgan “Mr Reliable” Gould oyisiqongqwane seBafana Bafana, Siboniso “Pa” Gaxa obedlala kuLierse SK yaseBelgium, Siyabonga “Doctor” Nkosi osebuya naku-Arminia Bielefeld yaseGermany, Kgotso Moleko obevala emuva kuBloemfontein Celtic, Sakhile Hlongwa obeyihlikihla kuThekwini Coastal kaLindani “Mantayi” Shezi waKwaMakhutha kanti kulindeleke ukuthi iqede noKingston Nkhatha maduze uma esebuye kubo eZimbabwe. Omunye umdlali ogaqelwe yiChiefs ngu-Eric Mathoho weCeltic.
“Ngifuna ukushayela abaphathi ihlombe ngokulanda abadlali abaseqophelweni eliphezulu. Ngizizwa ngimkhulu futhi ngiyaziqhenya ngokuba ngumdlali weChiefs. Laba badlali bazonyusa umoya wokuzethemba eqenjini,” kusho uKhune.
“Okungenza ngingangabazi ukuthi iChiefs izoqopha umlando ngokuwina zonke izicoco kule sizini wukuthi laba badlali sesijwayele ukudlala nabo. Badlala kuBafana futhi kunalokhu kuxhumana okuyisiphesheli enkundleni kwazise sibonana kahle kwelesizwe. Ngeke kuze kukhalwe ngokuthi basafuna ukujwayelana nabanye abadlali ngoba siyazana. Abanye basebenzile noStuart Baxter kuBafana okuzokwenza kube lula ukuthi simqonde ukuthi ifunani kithina.”
AmaKhosi asayina lolu bisi lwabadlali nje asanda kuchitha abanye okukhona kubona uLucky Khune, Steven Ncanana, Siyabulela Songwiqi, Dominic Isaacs ozohlolwa yi-Ajax Cape Town noThela Ngobeni abebeyifenisha kuleli qembu eliqede isizini edlule lincela izithupha.
“Abalandeli beChiefs kumele balungiselele injabulo yodwa kule sizini ezoqala. Angisakwazi nokulinda ukuthi iqale, ngifisa sengathi njengoba sikhuluma nje ngabe ngisenkundleni. Kuzokhala inqwaba yabantu kule sizini. Angikuphinde lokhu, siqala ngeBlack Label Cup. Laba badlali abasha balambele impumelo okuyinto nathi esiyibhekile. Sifuna ukuqala ngayo iSundowns emdlalweni wokuqala weMTN 8. Uyazi-ke nawe iChiefs uma inqobe umdlalo wokuqala kuba nzima ukuyivimba. Imali yabo abalandeli ngeke bayikhalele nakancane. Sibaphoxile saphinde sabahlaza ngesizini edlule, manje sekuyisikhathi sokuthi sixolise kubona ngokubanqobela izicoco. Abahambe beyothenga amajezi eChiefs ukuze bezopenda inkundla ngombala omnyama noyigolide bese sibanika okungokwabo,” kusho uKhune.
Emdlalweni weligi AmaKhosi azovula ngaMaZulu eMoses Mabhida Stadium.
Ngokwamavoti eCarling Black Label Cup, uKhune nguyena ozihola phambili kuChiefs kanti kuPirates kuhamba phambili uMoeneeb Josephs. Umdlali omusha ongakangeni ohleni lweChiefs uGould kanti uGaxa usephakathi.
Services


text:
Aqeqeshiwe amaphekula aseMali - Umbiko
2013-01-18 12:01
New York - Impi eqhubeke phakathi kwamasosha aseFrance namavukelambuso aseMali, ikhombise ukuthi la mavukelambuso angamaSulumane, anamandla futhi akhombisa ukuthi akuqeqeshelwe ukubamba impi, kusho izikhulu zaseFrance kanye neze-United Nations.
Lezi yizinkomba zokuthi isazolokhu ibambene, okungenani izinyanga ezizayo - lokhu kuthiwa kwenza amanye amazwe aphesheya kolwandle afune ukungenelela azokwelekelela amasosha aseFrance.
"Uma amasosha kwenzeka ehluleka eMali, lokho kuzokuba nomphumela omubi kuwona wonke umuntu, hhayi abantu baseMali bodwa," kusho esinye sezikhulu esingathandanga ukuthi sidalulwe njengoba singagunyaziwe ukukhuluma nabezindaba.
Kukholakala ukuthi abaningi kulaba baqeqeshwa nguhulumeni kaMengameli owabulawa uMuammar Gaddafi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
IMOTO: Nissan Qashqai
NAMANJE angiqondi ukuthi kungani kwa Nissan bengavelanga bayikhipha nalena enezihlalo ezimbili ezengeziwe iQashqai ngesikhathi yethulwa okokuqala eNingizimu Afrika ngo 2008. Le Qashqai +2, iqondiswe kakhulu kubantu abanemindeni noma abanenqwaba yabangani ngoba iwumgodi ongagcwali.
Ngikhala ngokuthatha isikhathi eside nje ngaphambi kokuthi bayethule ngoba kunabantu abaningi abasahamba ngalena enezihlalo ezilayisha abantu abahlanu abanye abasanda nakuyithenga. Ngesikhathi sivivinya iQashqai +2 kungicacele ukuthi lena endala iyafana nemoto encane, umehluko nje wukuthi yona idle ngokuphakama.
Isikhala ngaphakathi sandisiwe okuyinto enhle uma imoto isizolayisha inqwaba yabantu. Ngaphambili maqondana nomshayeli bayihlele kabusha. Bheka nje ngoba isiphuma neBluetooth kanye ne radio konke okulawulwa umshayeli esiteringini.
Idonsa ngamagiya ayisithupha aya phambili azingenela kalula.
Ngesikhathi ngihamba ngayo bekufika lapho ngilibala khona ukufaka igiya lesithupha ngenxa yamandla egiya lesihlanu namanye angaphansi.
Amandla ayo nokubambelela kuzwakala kahle uma ulayishe abantu, ngoba uma uzigengqezela wedwa ivele iphephuke ngesikhathi ucindezela kakhulu amafutha.
Ezindaweni eziyimimango izokuphoxa ngoba iphenduka isindandanda, kodwa uma umgwaqo uthule uqondile ubona ngoba isigamanxa ku-200km/h ingazwakali.
Amasondo ayo angu-18 inch ahambisana nerimu elisha ngezinye zezinto eziyinika isithunzi.
Izihlalo ezengeziwe zangemuva akulula ukuthi uzibone ngoba zilala mba phansi kwande isikhala sebhuthi. Okudingeka ukwenze wukudonsa okusantambo bese ziyaphakama.
Zibukeka zisasigqiki kodwa uma usubeka isinqe wubuntofontofo bodwa.
EZOKUPHEPHA
Amabhuleki akhona aphuma ne-Advance Braking Syste, i-EBD ne Brake Assist. Zonke izihlalo zinamabhande, bese kuba khona ama airbag ayisithupha aze ayogamanxa ezihlalweni ezingemuva okusho ukuphepha okusezingeni.
Iphuma ne- Warranty yeminyaka emithathu emuva kuka-100 000km kanye ne service plan ka-90 000km yeminyaka emithathu.
INJINI: 2.0 litre
AMANDLA: 110Kw
ITORQUE: 320Nm
Services


text:
Uzothweswa nelokudlwengula owalaseGriekwastad
2013-02-22 12:04
Bloemfontein - Umfana oneminyaka engu-16 ubudala obhekene necala lokubulala umndeni wakhe waseGriekwastad, uzothweswa necala lokudlwengula uma esephinda evela ngaphambi kwenkantolo ngenyanga ezayo, kusho umbiko wephaphandaba iVolksblad.
Umbiko uthi imininingwane ngecala ihanjiswe eNkantolo eNkulu eKimberley, la kuzobe kuqhubeka khona icala kusukela mhlaka-11 Mashi.
Umfana waboshwa mayelana necala lokubulala umninipulazi waseNorthern Cape uDeon Steenkamp, 44, umkakhe uChristelle, 43, kanye nendodakazi yabo uMarthella, 14.
Bonke badutshulwa babulawa besekhaya mhlaka-16 Ephreli ngonyaka ofile, umbiko wephephandaba uthi uMarthella wadlwengulwa ngaphambi kokuthi abulawe.
Phambilini kwakuqagelwa ukuthi ukulimala kwengane esithweni sayo sangasese kwabe kungumphumela wogibela ihhashi.
Umsolwa kuthiwa uzophinda athweswe icala lokuphazamisa ukusebenza komthetho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
SIMPHIWE NGUBANE
IMENENJA kaMasipala waseThekwini uMnuz Sbu Sithole ithi isikhulu samaphoyisa esingafunwa uMnuz Eugene Nzama ngeke siwushiye umsebenzi waso.
USithole ukusho lokhu emhlanganweni weziphathimandla wamasonto onke lapho eveze khona ukuthi okwamanje azikho izizathu ezingadala ukuthi uNzama axoshwe emsebenzini.
“Azikho izisekelo zomthetho ebezingenza ukuthi uNzama simsuse esikhundleni sakhe nokuyinto efunwa ngamaphoyisa. Uzoqhubeka nomsebenzi wakhe kube kusalandelwa imigudu yomthetho efanele,” kusho uSithole.
USithole uphinde wadalula ukuthi ngoDisemba 1 nonyaka bazoqasha ngokugcwele amaphoyisa angu-919 okuthe uma belandela yonke imigudu babona isidingo sokuthi aqashwe ngokugcwele kulo mbutho.
“Kwaba yiphutha likamasipala kwasekuqaleni ukuthi uqashe amaphoyisa ngale ndlela. Leli phutha kumele libe yisifundo sokuthi ingaphinde yenziwe into efana nalena ngomuso ngoba iphethe kabuhlungu ngemibhikisho. Akukuhle ukuqasha iphoyisa libe yitoho ngoba alitholi mihlomulo efana neyozakwabo abaqashwe ngokugcwele,” usho kanje.
Kumenyezelwe nokuthi aseqeqeshwe wonke amaphoyisa aseneminyaka eminingi esebenza kodwa engaqeqeshiwe. Kunxuswe lawo asale ngaphandle kulolu qeqesho ukuba aziveze ukuze nawo aqeqeshwe.
Kusukela ngonyaka odlule amaphoyisa eTheku abehlala ngokuba nemibhikisho enodlame efuna ukuthi akhonjwe indlela umphathi wawo uNzama emsola ngenkohlakalo nokuhluleka wukuhola lo mbutho ngendlela efanele.
NgoJuni uNzama unikwe umhlabakhefu oyisipesheli wezinyanga ezintathu obuzophela ngo-Agasti kodwa wanikela enkantolo yezabaSebenzi kungakapheli ngisho inyanga okuyiyona embuyisele emsebenzini. Lokhu kuthukuthelise amaphoyisa akubeka kwacaca ukuthi uNzama kumele afudukiselwe komunye uMnyango noma ayogada amathuna.
USithole uxwayise lama phoyisa ngokuthi ngeke bakuthathe kancane ukuphulwa kwemithetho yedolobha wathi azovela esigcawini sokuqondisa izigwegwe amaphoyisa aphule imithetho ngokubhikisha.
“Lawo maphoyisa asabisa ngokumisa yonke into eThekwini ngokuvala imigwaqo kuSpagetti Junction, nokuphazamisa ukusebenza kwesi-khumulo sezindiza iKing Shaka, kuzomele aphinde acabangisise ngoba sizofaka amaphoyisa amaningi azoqinisekisa ukuthi akwenzeki lokhu,” kusho uSithole othe abafuni abasebenzi babo babe sezinkampanini ezitholela abantu imisebenzi.
Services


text:
Ayisile eyikuthwala amantombazane - Umbono
2012-11-22 15:00
Cape Town - Uhulumeni usesungulwe ithimba eliyisipesheli ekulindeleke ukuthi liphenye ngezehlakalo zokuthwalwa kwamantombazane esifundazweni eKwaZulu-Natal.
Sibuze abafundi izimvo zabo ngalo mkhuba wokuthwalwa kwabantu besifazane.
USizwe Bhono Mthembu uthe: Ngokwazi kwami kwakungathwalwa noma ubani, isoka lalivumelana nentombi yalo ikakhulu uma abazali bentombi bengalithandisisi lelo soka.
Ngemuva kokuthwalwa kwentombi bekulandela izinkomo ngokushesha, hhayi lokhu kwezishimane ezithwala izingane ezingakazi lutho.
Ababoshwe.
USipho Zimkhonzenjengoswidi Mpungose uthe: Indaba yokuthwala udoti, kuyichilo. Abantwanta mabakhule bazikhethele bazithathele inqumo sebekhule ngokwanele.
USikhumbuzo Mbuso Mthembu uthe: Uma ungabhekisisa kahle bonke abagxeka lo mkhuba ngabantu abahlala emadolobeni benjalo abahlangene nalesi senzo.
Abanye abantu abazithola kulesi simo bayakujabulela, abanye baqhuba usiko kwazise bakhona abangawazi amasiko.
Ngesingami anginankinga nomuntu osaqhuba lolu siko ngoba ekugcineni iyaphuma imendo.
Wena ophawula ugxeka uwushadile ngani, unezingane ezingaki ngaphandle komshado?
Asiyeke ukugxamukela izintweni ezingahlangene nathi, onenkinga nothintekayo kulesi senzo uyazazi iziteshi zamaphoyisa.
USboh Ndlovu uthe: Kungadlalwa nje ngezingane zithwalwa omakade bebona!
Lo mkhuba angiwazi mina, kumele uyekwe bese intombi iziqomela kahle ngokuthanda kwayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
BONISWA MOHALE
USHAQEKILE umndeni wakwaNzama eNkomeni, ngaKwaMakhutha, emva kokutholakala kwendoda ishile kwenye yezindlu zakuleli khaya.
Amalungu omndeni izolo avuswe yindodakazi yawo ebiphuma emvuselelweni ikhala ngokuthi kuyasha ezindlini ezingaphandle nokuthe uma beyobheka bathola ukuthi kusha indlu ebilele indoda okuthiwa ibivame ukuthunywa ngabantu bendawo futhi nezihlobo zayo kazaziwa.
Ngokusho kukaNkk Theresa Nzama (89) umufi ubebizwa ngoMakhehlane (29) kanti ubengumuntu ohlala emgwaqweni noma alale noma kuphi lapho ethola khona indawo.
Uthe basathukile namanje ukuthi ufele endlini ngoba bebengazi nokuthi ukhona endlini yakhe ngoba ubehambe elala noma yikuphi lapho ethanda khona.
“Okusikhathazayo wukuthi asazi ukuthi ngowakuphi noma izihlobo zakhe ngobani. Ubengumuntu ongaphilile kahle emqondweni kanti besifisa ukuzibona izihlobo zakhe,” kusho uNkk Nzama.
Uthe basola ukuthi umlilo uqalwe yikhandlela umufi azumeke likhanya. Kushe indlu okushonele kuyo uMakhehlane kuphela ezinye ezimbili ezilala abafana bakwaNzama azishanga. Abantu bendawo bathe kusize ukuthi ugesi ubungekho ngoba ngabe ushe wonke umuzi wakwaNzama.
Bakhale ngokudembesela kwamaphoyisa aKwaMakhutha bethi yize umufi eshe ngabo-5 ekuseni izicishamlilo zafika masishane wona kudingeke ukuthi alandwe ngabo-10 ngabakwaNzama engezi ukuzobheka ukuthi kwenzenjani.
“Asazi ukuthi kufanele sibikele bani uma sinenkinga kanti lana ngoba amaphoyisa aKwaMakhutha azithela ngabandayo uma siwadinga.
“Sicela izikhulu zawo zilubheke lolu daba ngoba isidumbu sihlale amahora ayisishiyagalombili amaphoyisa engezi ukuzosithatha. Uma sesiyowalanda akhala ngokuthi abengakaze abikelwe,” kusho ilungu lomphakathi.
Kunxuswe noma ngabe ngubani owazi umndeni kamufi ukuba athintane neSolezwe ukuze ahlanganiswe nezihlobo zakhe ngoba abakwaNzama abanawo amandla okumngcwaba.
Services


text:
USexwale kuthiwa akangenelele kolwaseLenasia
2012-11-22 14:03
Johannesburg - IKhabhinethi seliyalele uNgqongqoshe woMnyango wezokuHlaliswa kwaBantu uTokyo
Sexwale lathi akasebenzisane nohulumeni waseGauteng kulungiswe udaba lwabahlali baseLenasia.
"IKhabhinethi liyalele ungqongqoshe ukuthi akasebenzisane nohulumeni waseGauteng," kusho uNgqongqoshe wabesiFazane, iziNgane naBantu abaphila nokuKhubazeka uLulu
Xingwana.
"IKhabhinethi lizwelana kakhulu nabantu ababhidlizelwe izindlu zabo balahlekelwa yizimali zabo, linqume ukuthi ungqongqoshe angenelele kuqinisekiswe ukuthi konke okuzokwenzeka kusukela manje kuyahambisana nomthetho."
Uhulumeni waseGauteng waqala uhlelo lokubhidliza izindlu zabahlali baseLenasia, ekuthiwa bazakha emhlabeni owathengiswa ngokungemthetho.
Zilanganiselwa ku-50 izindlu ezibhidliziwe, uhulumeni uhlela ukubhidliza ezinye ezingu-113.
Abahlali bathi umhlaba abakhe kuwo bawuthenga ngemali esukela ku-R2500 iya ku-R95 000, laba banikezwa amatayitela omgunyathi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Lingenile elokubulawa kowe-IFP
2012-12-06 16:39
Durban - Iphoyisa eliphenya ngkudutshulwa kubulawe ilungu leNkatha Fredoom Party, alikazifundi izitatimende azathulwa ngofakazi abahlanu.
UCaptain Cedric Nthenga uqale watshela iNkantolo yesiFunda eThekwini wathi babili ofakazi, waphinda washintsha wathi mhlampe bane noma bahlanu.
UNthenga ungumphenyi ecaleni elibhekene nabasolwa abahlanu, ababhekene necala lojubulala uCebisile Shezi, owabulawa mhlaka-6 Okthoba.
Abasolwa kuleli cala ngoMgezeni "Bhungu" Gwala, amadodana akhe uMjabulelwa Gwala, Malusi Sibusiso Ncengwa, noSkhumbuzo Nxumalo.
Umsolwa wesihlanu uBonginhlanhla Gwala, ungaphandle ngebheyili ka-R20 000.
UNthenga uphonswe imibuzo ngummeli uPaul Jorgensen, embuza mayelana nezitatimende zofakazi.
"Njengoba kucaca ukuthi awukazi uzifunde izitatimende, kusho ukuthi awazi noma bukhona yini ubufakazi obungasiza abamangalelwa,” kusho uJorgensen.
UNthenga uphendule wathi ukholwa wukuthi ukudedelwa kwabasolwa ngebheyili, kungase kuqhubeze udlame elokishini laKwaMashu
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Bazokhetha abakuthandayo abathengi - Motlanthe
2012-11-26 14:02
Johnneseburg - Abathengi baseNingizimu Afrika bazothatha abakuthandayo bayeke abangakuthandi uma sebethenga kodwa kumele bayalwe ukuthi baqinise kakhulu ekuthengeni impahla ekhiqizwe kuleli, kusho uSekela Mengameli uKgalema
Motlanthe.
"Abathengi bethu bazokhetha abakuthandayo, lokhu kusenza siziqhenye ukuthi siyizwe elisezingeni lokuncintisana," kusho uMotlanthe, ekhuluma emhlanganweni iProudly
South African Buy Local Summit, obanjelwe eKurhuleni.
UMotlanthe uthe kumele abakhiqizi baqinisekise ukuthi imikhiqizo yabo inesasasa kubathengi.
"Siphila emhlabeni onokuncintisana okuphezulu akusasebenzi ukuthi impahla ikhiqizwe kuliphi izwe."
USekela Mengameli uncome abakwaPoudly South African ngegalelo labo ekuzameni ukuqinisekisa ukuthi impahla yakuleli iyathengwa, wase exwayisa ethi imizamo kahulumeni yokunqinda imikhiqizo ingase iholele empini yezohwebo.
UNgqongqoshe wezoHwebo uRob Davies uthe ngenxa yokukhula kwezohwebo, zimbalwa izinto ezivunyelwe ukuthi zikhiqizwe ezweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
MHLENGI SHANGASE
UNGQONGQOSHE weMfundo eyisiSekelo, uNkk Angie Motshekga, useziqhelelanisile nomuntu ozibiza ngaye ku-Twitter.
Okhulumela uNkk Motshekga, uMnuz Panyaza Lesufi, uthe uNgqongqoshe akanawo u-Twitter njengoba kukhona ovule i-account ngegama lakhe lapho ebhala khona ngezemfundo.
“Kule account kubhalwa izinto kube sengathi nguNgqongqoshe kanti sifuna ukuqinisekisa ukuthi uNkk Motshekga akekho ku-Twitter. Usebenzisa eyoMnyango ethi, @dbe_SA,” kusho uLesufi.
Uxwayise labo abasebenzisa izinkundla zokuxhumana ukuthi bamshaye indiva ozibiza ngoNgqongqoshe ngoba le account ayimele uMnyango, uNgqongqoshe noma uhulumeni.
“Abantu abavule le account abananhlonipho futhi bafuna ukungcolisa igama likaNgqongqoshe,” kusho uLesufi.
Izolo ozibiza ngo-@AngieMotshekga, ubhale ku-Twitter ukuthi ucabanga ukuthi zonke izikole zibe nemitapo yolwazi ukuze othisha bangasheshi ukuphuma.
Enye yezinto ngukuthi abazali abahambise izingane zabo ezikoleni ngesikhathi ngoba izikole zodaka ngeke zizigcwalise.
Okunye obekubhaliwe ngukuthi abafundi abangayi ezikoleni ezizimele.
Ozenza uNkk Motshekga uke wabhala nokuthi uyafisa ukuthi ahlangane nowayenguMengameli wophiko lwentsha lwe-ANC uMnuz Julius Malema.
Services


text:
Ezinye izindaba...
Umhlaba...
Ukuhlasela kwasemoyeni okwenzeke maphakathi neGaza kubulale abantu abahlanu bomndeni owodwa, kuhlanganisa abesifazane ababili kanye nezingane ezimbili, kusho abezempilo ePalestine.
Kumiswe iphoyisa eMissouri ngemuva kokuzwakalisa ukudinwa kwalo kuFacebook ngababhikishi abagxeka ukudutshulwa kwebhungu lomuntu omnyama, eladutshulwa ngamaphoyisa.
Isikhungo sabahlinzeka ngosizo kubantu eSenegal sithe sinqabe ukuba indiza ye-UN ihlale kule ndawo kanti futhi ithi isivale zonke izindiza eziya noma eziphuma emazweni ahlaselwe yi-Ebola.


text:
Ibhokile inkohlakalo eTshwane
2012-07-31 08:29
Johannesburg - IDemocratic Alliance ithi inkohlakalo ebhokile eqhubeka kuMasipala waseTshwane, yiyo ekhubaza ukuhanjiswa kwentuthuko, kusho umbiko wephephandaba iBeeld.
Okhulumela i-DA uKaren
Meyer, usho lokhu kulandela umbiko okhishwe yithimba iSpecial Investigating Unit.
Ithimba laqokwa nguMengameli uJacob Zuma ngenyanga kaNovemba ngo-2010, ukuthi liphenye ngenkohlakalo kanjalo nokungaziphathi kahle ekuthiwa kwenziwa yizikhulu ezingu-65 zikamasipala.
Kuthiwa izikhulu lezi zizibandakanye nezinkampani ezingu-66 ezisebenzisana nomasipala.
Umbiko uthi ziyisishiyagalolunye izikhulu ezithathelwe izinyathelo nekuthiwa izinkampani zazo sezihlomule imali eyevile ku-R1 million.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
NONTUTHUKO NGUBANE
ABAFUNDI beNyuvesi yaKwaZulu-Natal (UKZN) sebenikezwe incwadi yenkantolo ebavimbela ukuthi baphazamise ukufunda kuzo zonke izikhungo zale nyuvesi.
I-email ethunyelelwe abafundi, (Isolezwe elinayo) ithi abafundi abaqhubeka nokuteleka bazobhekana nezinyathelo zomthetho.
Ngokusho kwale ncwadi, kuzo zonke izikhungo amaphoyisa aqaphe isimo ukuba kungabi khona udlame oluqhubekayo kulandela ukuvuka umbhejazane kwabafundi baseHoward College, eThekwini kusukela ngeledlule kwaze kwangenelela nabaseMgungundlovu abamise ukufunda ngoLwesibili olwedlule.
Abafundi badonswe ngendlebe ukuthi abavunyelwe ukusabisa abanye. Incwadi ephume ngomkhulumeli weNyuvesi, uNksz Nomonde Mbadi, iveze ukuthi abafundi abavumelekile ukusabisa abanye, ukuba nemihlangano ngaphakathi kwesikhungo, ukulimaza impahla yesikole, ukuvimbela abanye abafundi ukuba bengangeni esikhungweni ezahlukene zale nyuvesi.
U-Isaac Luthuli ungunobhala weYoung Communist League e-UKZN ophikweni lwaseMgungundlovu aphinde abe yilungu lesigungu esimele abafundi, uthe ukuba khona kwencwadi yasenkantolo akusho lutho kubona ngoba basazoqhubeka nokulelwa izimfuno zabo.
Uphinde wacacisa ukuthi bona njengabafundi abaneme ngesenzo senyuvesi sokufunda ngesikweletu kwabafundi baseZimbabwe kodwa abakuleli bengavunyelwa ngisho nokubhalisa uma bengenayo imali.
Services


text:
MALIBONGWE MDLETSHE
UBALULA izinto ezimmisa ithemba umqeqeshi weMaritzburg City u-Andile “Sguda” Cele (osesithombeni) obona emaningi amathuba okuthi iqembu lakhe libe ngelinye lamabili azokhushulelwa kuNational First Division (NFD) ngesizini ezayo.
Ngemuva kokudla umhlanganiso kuSafa KwaZulu-Natal Vodacom Promotional League ngesizini edlule, iCity izomela lesi sifundazwe emidlalweni yokuhlunga amaqembu amabili eVodacom azogijima kuNFD ngesizini ezayo.
Le midlalo izokuba sePeter Mokaba Staduim, eSeshego, eLimpopo kusuka ngoMsombuluko kuya ngeSonto.
UCele, owaduma esalihlikihla esiswini ku-Orlando Pirates nakuMaGlug Glug, uthe ugabe ngokuthi eqenjini lakhe kunabanye abadlali abalazi ukusuka nokuhlala ibhola elisezingeni eliphezulu.
Uthe wethemba ukuthi ukuba khona kukaSanele Memela osewake wagijima kuMaZulu, Moroka Swallows neBloemfontein Celtic, noSphelele Ngobese osewake wagijima kuNathi Lions, kuzoba nomthelela omuhle ekusizeni abadlalai abasebancane babeke phansi imimoya badlale ibhola labo.
“Wonke umuntu uzobe elambele ukuziveza nokuphumelela, imidlalo izobe inzima. Ukuba khona kwabadlali asebeke bagijima ezigabeni ezinkulu kuzobasiza abadlali abasebancane bangethuki ngoba iningi labo bazobe beqala ukudlala ezingeni eliseqophelweni eliphezulu njangaleli,” kusho uCele, owayegijima kuleli qembu ngo-1999 lidla ubhedu kule midlalo yokuhlunga.
“Into emnandi wukuthi nabo laba badlali abadala esikhuluma ngabo baqala khona la ngaphambi kokuthi baye emaqenjini amakhulu, ngakho bayayazi inqubo yaleli qembu. Okunye wukuthi abasalambele ukuzigqamisa nokuzobenza babe yizinsika ngisho seziphazamiseka izintwana,” kusho uCele.
Lo mqeqeshi uthe uyabethemba abadlali bakhe.
“Kusukela ngifikile ivangeli engilishumayelayo lithi umuntu angadlaleli ukuzibonakalisa yena ngoba ngisho angagqama namuhla kodwa umhlaba wonke uzomkhohlwa kusasa uma ehlulekile ukuphumelelisa iqembu,” kuphetha uCele.
Amaqoqo ami kanje:
Iqoqo A;
Roses FC\ Maluti FET College
Vardos FC
Baroka FC
Maritzburg City FC
Morester Jeug FC
Iqoqo B;
Batau FC
Milano United FC
Tornado FC
Soshanguve Sunshine FC
Services


text:
KUQHUME isililo kwavuka nomunyu emindenini nasezihlotsheni zabantu abashona esibhicongweni sasemayini iMarikana eNorth West ngesikhathi imindeni izobalanda ngehlahla entabeni abafela kuyona izolo.
Ngesikhathi imindeni inyukela entabeni isimo besishubile kungekho okhulumayo kodwa abebehola imindeni bephethe amahlahla bekuyibo abebekhuluma bememeza amagama abashonile.
Ngesikhathi beqala benyuka kuzwakale isililo abanye baquleka. Ingaphezulu kwekhulu imindeni ebiphelezelwa yizihlobo nabangani belanda abashonile ngehlahla kule ntaba.
Abanye bebezwakala bebalisa ngokuhanjelwa yizihlobo zabo ebezondla imindeni.
Imindeni ilanda abashonile ngehlahla nje, ngesikhathi esifanayo bekunezikhumbuzo zalabo abashona kule nhlekelele ezingxenyeni ezihlukene zezwe.
Etendeni elikhulu obekunesikhumbuzo sabanye abashona eNorth West, izikhulu zikahulumeni zisukume zahamba ngesikhathi owaxoshwa ngenjoMengameli wentsha ye-ANC, uMnuz Julius Malema eqala ukukhuluma.
“Uhulumeni akabenzelanga lutho abavukuzi abangu-34 ababulawe emayini eMarikana,” kusho uMalema.
“Ngaphansi kukahulumeni wentando yabantu kumele abantu bavikeleke kodwa uhulumeni nguye ophendukele abantu,” kusho uMalema ngesikhathi ekhuluma nabantu ebebesenkonzweni yesikhumbuzo.
UMalema ugxeke uhulumeni wathi uthanda ukubukwa ngamakhamera wathi ufika ngoba izinto sezonakele.
Ukhwele wadilika kusomabhizinisi, uMnuz Cyril Ramaphosa, wathi akasiqondi neze isimo, kulandela ukuthi uRamaphosa amemezela ukuthi inkampani yakhe iShanduka, izonikela ngo-R2 million ukuze kungcwatshwe abashona.
“Akwenzayo kufana nokuthi sizonibulala bese siyaningcwaba,” kusho uMalema.
Uthe: “Uhulumeni uhluleke wancama ukungenelela ngoba vele uyingxenye yezimayini. Sizolulwela uguquko futhi ngeke siliphonse ithawula.”
Services


text:
NOKUBONGWA PHENYANE
KWEMBULWA kwembeswa esibhedlela emaphoyiseni amabili aseMlazi esigcemeni sakwa-H ngemuva kokuthi edutshulwe ngabalisa abathathu abasolwa ngokuduna imoto kuleli lokishi ngoMgqibelo.
La maphoyisa okuthiwa asesimweni esibi esibhedlela njengoba elinye kuthiwa lisegunjini labagula kakhulu (ICU), njengoba lidubuleke kabi entanyeni.
Umthombo okhulume naleli phephandaba uthe omunye wesilisa owaziwa ngoMduduzi Nkosi ulahlekelwe umakhalekhukhwini wakhe nokuthe ewufonela wabanjwa owesifazane othe akeze endaweni yokugeza izimoto kuleli lokishi azowuthatha.
“Lo mlisa ubelahlekelwe ucingo, owesifazane atholane naye uthe akeze ezomnikeza ulutholile nokuthe efika kuyena kwaqhamuka owesilisa ohilizisane naye wambuza ukuthi yini ayifuna entombini yakhe akahambe,” kusho lo mthombo.
Uthe akabange esahlala lo mlisa njengoba engayitholanga ifoni kule ntombazane waphinda wazama ukuyifonela lwaphinde lwabanjwa ngomunye wesilisa othe uzomthola kwa-G akeze azolulanda khona.
Uthe lo wesilisa ngesikhathi efika la obekuthiwa akazolulanda khona wehlile isikhashana kwaqhamuka abafana abathathu bathatha imoto bahamba nayo.
“Amaphoyisa abone imoto ihamba ngesivinini esikhulu ayilandela nokuthe laba bafana bebona imoto yawo amaphoyisa baphuma babaleka bayishiya inokhiye bacasha,” kuqhuba lo mthombo.
Uthe ngesikhathi amaphoyisa esehlile kula abasolwa bededele khona ngenhlamvu bebhekise emaphoyiseni alimala kanzima baqhubeka bahamba nemoto.
Okhulumela amaphoyisa esifundazweni saKwaZulu-Natal uCaptain Thulani Zwane uthe bavule amacala amathathu okukhona kuwo elokudunwa kwemoto namabili okuzama ukubulala.
“Akekho osaboshiwe manje kodwa siyaqhubeka nophenyo njengoba laba balisa amaphoyisa ephansi phezulu ekutheni nakanjani baboshwe,” kusho uZwane.
Services


text:
UKE wathi ukukhohlwa yizinkinga zamakhosikazi akhe umzukulu kaNelson Mandela, uMandla Mandela, wanaka iziphalaphala zezintokazi ezingu-116 eziqhamuka emazweni ehlukene ngempelasonto.
UMandla ubeseChina lapho ebeyijaji likaMiss World, obubukiswa bukhoma ngoMgqibelo emhlabeni jikelele, okuwine kuwo intokazi yakhona eChina, uYu Wenxia.
Ngaphambi kokubonakala kuthelevishini kulo mqhudelwano uMandla ubesangundabuzekwayo kuleli. ngeledlule uphike ukuthi izalwa nguye indodana kankosikazi wakhe wesibili, u-Anais Grimaud.
Ushaqe abaningi kade edalula ukuthi usola omunye wabafowabo ngokumudla izithende wakhulelisa unkosikazi wakhe, osephindele kwelakubo e-Reunion.
Phezu kwalokhu unkosikazi wokuqala kaMandla, uTando Mabuna, uthe uMandla akanayo inzalo.
UMandla washada uTando ngo-2004, u-Anais washadwa ngo-2010, nyakenye washada uMbalenhle Makhathini.
Evela kuthelevishini eyijaji kuMiss World, uMandla ubebukeka engenankinga futhi eyincwasimende ngenkathi etshela umhlaba ukuthi uyaweseka lo mqhudelwano.
“Kumele sibaseke ngayo yonke indlela yikhona bezokwazi ukuthuthukisa imiphakathi abavela kuyo,” kusho uMandla.
Kulo mqhudelwano iNingizimu Afrika ibimelwe nguRemona Moodley, owaphuma isibili kuMiss South Africa, othe uke waxoxa noMandla ngaphambi komqhudelwano.
“Yebo ngikhulumile naye, uthe uzobe eqhakambisa iNingizimu Afrika ezethamelini,” kusho uMoodley.
Ukuwina kwentokazi yaseChina kulo mqhudelwano kwenze abanye bashaya amakhala bethi akuvamile ukuthi izwe okuyilona elingusokhaya womqhudelwano liphume phambili.
Services


text:
NGOKUKALUKA 22
Iwundlu lePhasika
(Math. 26:1; Mark. 14:1)
1-Kwasondela umkhosi wesinkwa esingenamvubelo othiwa iPhasika. 2Abapristi abakhulu nababhali bafuna ukuba bangambulala kanjani; ngokuba babesaba abantu.
Umvuzo wokumkhaphela uJesu
(Math. 26:14; Mark. 14:10)
3-Kepha uSathane wangena kuJuda othiwa u-Iskariyothe engowabayishumi nambili. 4Wasuka wakhuluma nabapristi abakhulu nezinduna ngokuthi angamkhaphela kanjani kubo. 5Bathokoza, bavumelana naye ukumnika imali. 6Wavuma-ke, waze wafuna ithuba lokumkhaphela kubo, singekho isixuku.
Ukumiswa kwesidlo esingcwele
(Math. 26:17; Mark. 14:12; Joh. 13:21)
7Lwase lufika usuku lwesinkwa esingenamvubelo okumelwe ukuba kuhlatshwe ngalo iphasika. 8Wathuma oPetru noJohane, wathi: “Hambani niye ukusilungisela iphasika ukuba sidle.”
9Bathi kuye: “Uthanda ukuba sikulungiselephi na?”
10Wathi kubo: “Bhekani, seningene emzini niyakuhlangana nomuntu othwele imbiza yamanzi; mlandeleni, niye endlini angena kuyo, 11nize nithi kumninindlu: ‘Uthi uMfundisi kuwe: Liphi ikamelo lokungenisa, lapho ngingadlela khona iphasika nabafundi bami, na?’ 12Lowo-ke uzakunikhombisa ikamelo elikhulu eliphezulu, elendlelweyo; lungiselani lapho.”
13Basuka, bafumana kunjengokusho kwakhe kubo; base belungisa iphasika.
14Kwathi ukuba kufike isikhathi, wahlala phansi, nabaphostoli kanye naye. 15Wayesethi kubo: “Nginxanele nokunxanela ukudla nani leli phasika ngingakahlupheki. 16Ngokuba ngithi kini: Angisayikulidla ngempela lize ligcwaliseke embusweni kaNkulunkulu.”
17Wamukela isitsha, wabonga wathi: “Thabathani lokhu, nabelane; 18ngokuba ngithi kini kusukela manje angisayikuphuza okwesithelo somvini, uze ufike umbuso kaNkulunkulu.”
19-Wayesethabatha isinkwa, wabonga, wasihlephula, wabanika, wathi: “Lokhu kungumzimba wami onikelwa nina; yenzani lokhu ukuba ningikhumbule.”
20-Kanjalo-ke nesitsha emva kokudla, ethi: “Lesi sitsha siyisivumelwano esisha egazini lami elithululelwa nina. 21-Kepha bhekani, isandla songikhaphelayo sinami etafuleni. 22Ngokuba iNdodana yomuntu isihamba njengokumisiweyo, kepha maye kulowo muntu ekhashelwa ngaye!” 23Base beqala ukubuzana bodwa ukuthi kungase kube ngubani kubo ozakukwenza lokho.
24-Kwavela nokuphikisana phakathi kwabo kokuthi ngumuphi kubo ongathiwa omkhulu. 25-Wayesethi kubo: “Ababusi bezizwe bazenza amakhosi phezu kwazo, neziphathimandla zazo zithiwa abazenzela okuhle. 26Kepha nina aninjalo; kodwa omkhulu kini makabe njengomncinyane, nobusayo makabe njengokhonzayo. 27-Ngokuba ngumuphi omkhulu, ohlezi ekudleni noma okhonzayo, na? Akusiye ohlezi ekudleni na? Kepha mina ngiphakathi kwenu njengokhonzayo. 28Nina-ke ningababekhuthazela nami ekulingweni kwami; 29nanjengokuba uBaba engimisele umbuso, nami nginimisela wona 30-ukuba nidle, niphuze etafuleni lami embusweni wami; niyakuhlala ezihlalweni zobukhosi, nahlulele izizwe eziyishumi nambili zakwa-Israyeli.
USimoni Petru uyaxwayiswa
(Math. 26:31; Mark. 14:27; Joh. 13:36)
31-“Simoni, Simoni, bheka, uSathane unifunile ukuba anihlunge njengokolweni; 32kepha mina ngikunxusele ukuba ukukholwa kwakho kungapheli; wena-ke, nxa usuphendukile, uqinise abafowenu.”
33Wathi kuye: “Nkosi, ngilungele ukuya nawe nasetilongweni nasekufeni.”
34Wayesethi: “Ngiyakutshela, Petru, ukuthi iqhude aliyikukhala namhlanje, ungakangiphiki kathathu ukuthi awungazi.”
35Wathi kubo: “Mhla nginithuma ningenasikhwama, nayika, nazicathulo, naswela utho na?”
Bathi: “Lutho.”
36Wayesethi kubo: “Kepha manje onesikhwama kasithathe, neyika futhi; oswelayo kathengise ngengubo yakhe, athenge inkemba. 37-Ngokuba ngithi kini: Kumelwe ukugcwaliseka kimi lokho okulotshiweyo kokuthi: ‘Wabalwa kanye nezelelesi;’ ngokuba okuqondene nami sekuyaphelela.”
38Base bethi: “Nkosi, bheka, nazi izinkemba ezimbili.”
Wathi kubo: “Kwanele.”
EGetsemane
(Math. 26:36; Mark. 14:32)
39Wayesephuma, waya eNtabeni Yeminqumo njengomkhuba wakhe, nabafundi bakhe bamlandela. 40Esefikile endaweni wathi kubo: “Khulekani ukuba ningangeni ekulingweni.” 41Wamonyuka kubo kungathi ibanga lokuphonsa itshe, waguqa phansi, wakhuleka, 42wathi: “Baba, uma uthanda, susa lesi sitsha kimi; nokho makungenziwa intando yami kodwa eyakho.” 43Kwabonakala kuye ingelosi ivela ezulwini, imqinisa. 44-Esosizini olunzima wakhuleka eqinisela, izithukuthuku zakhe zaba njengamathonsi egazi, aconsela emhlabathini.
45Esesukume ekukhulekeni weza kubafundi bakhe, wabafumana belele ngokudabuka. 46Wathi kubo: “Nilaleleni na? Vukani nikhuleke ukuba ningangeni ekulingweni.”
Ukuboshwa kukaJesu
(Math. 26:47; Mark. 14:43; Joh. 18:2)
47Esakhuluma, bheka, kwafika isixuku; naye othiwa uJuda, omunye wabayishumi nambili, wayehamba phambi kwabo, wasondela kuJesu ukumanga. 48Kepha uJesu wathi kuye: “Juda, uyayikhaphela iNdodana yomuntu ngokuyanga na?”
49Kuthe ababengakuye sebebona okuzakwenzeka, bathi: “Nkosi, sigadle ngenkemba na?” 50Omunye othile kubo wayigadla inceku yompristi omkhulu, wayinquma indlebe yokunene.
51Kepha uJesu wathatha wathi: “Musani; sekwanele.” Wayiphatha indlebe, wayipholisa.
52Wathi uJesu kubapristi abakhulu, nezinduna zethempeli, namalunga ababeze kuye: “Niphumile kungathi nize kumphangi niphethe izinkemba nezinduku. 53-Benginani imihla ngemihla ethempelini, anelulanga zandla kimi; kepha lokhu kuyihora lenu namandla obumnyama.”
Ukuphika kukaPetru
(Math. 26:69; Mark. 14:66; Joh. 18:1,25)
54Base bembamba, bamuka naye, bamusa endlini yompristi omkhulu. UPetru walandela ekude. 55Sebebasile umlilo phakathi egcekeni bahlala phansi ndawonye; uPetru wahlala phakathi kwabo. 56Intombazana ethile, imbona ehlezi ngasemlilweni, yamgqolozela yathi: “Nalona ube naye.”
57Kepha waphika, wathi: “Sifazane, angimazi.”
58Emva kwesikhashana omunye wambona, wathi: “Nawe ungomunye wabo.”
Kepha uPetru wathi: “Muntundini, angisiye.”
59Sekudlulile okungathi ihora linye, omunye umuntu waqinisa wathi: “Impela nalona ube naye, ngokuba futhi ungowaseGalile.”
60Kepha uPetru wathi: “Muntundini, angikwazi ukuthi uthini.” Masinyane esakhuluma, lakhala iqhude. 61INkosi yayisiphenduka, yambheka uPetru. UPetru walikhumbula izwi leNkosi, njengokuba ithe kuye: “Iqhude lingakakhali namhlanje, uzakungiphika kathathu.” 62Waphumela phandle, wakhala kamunyu.
UJesu uphathwa kabi egcekeni lompristi omkhulu, alahlwe
(Math. 26:57; Mark. 14:53; Joh. 18:12)
63Amadoda abembambile uJesu ambhinqa emshaya. 64Ammboza ubuso, ambuza ethi: “Profetha ukuthi ngubani okushayileyo na?” 65Nokunye okuningi akukhuluma kuye emthuka.
66Kwathi sekusile, kwabuthana amalunga abantu nabapristi abakhulu nababhali, bamyisa emphakathini wabo, 67bathi: “Uma unguKristu, sitshele.”
Wathi kubo: “Uma nginitshela, anisoze nakholwa; 68noma ngibuza, anisoze naphendula. 69Kepha kusukela manje iNdodana yomuntu izakuhlala ngakwesokunene samandla kaNkulunkulu.”
70Base bethi bonke: “Kanti uyiNdodana kaNkulunkulu na?”
Wathi kubo: “Nisho khona, ngokuba ngiyiyo.”
71Bathi: “Pho, sisaswele bufakazi na? Ngokuba sesizwile uqobo lwethu ngomlomo wakhe.”


text:
SIZWE BLOSE
ABALANDELI besihlabani saseMelika uJohn Legend bazoziqokela bona amaculo abafuna awacule njengoba ezoza eNingizimu Afrika ngo-Agasti 10.
Lo mculi othandwa kakhulu ngabesifazane uzokuba nomcimbi wosuku olulodwa eSandton Convention Centre, eGoli.
Abagqugquzeli balo mcimbi okuyiTrademark bathe konke sekumi ngomumo bona sebelinde abantu bazogcwalisa le ndawo kulo mcimbi obizwa nge-One Night Stand With John Legend.
URose Molefe weTrademark uveze ukuthi abantu abazohambela le ndumezulu yekhonsathi kuzomele basebenzise indlela yokuxhumana ebizwa ngeTwitter ukuqoka izingoma eziyizimfivilithi zabo abafuna ziculwe yilo mculi.
“Uma ufuna lo mculi acule lelo culo olifunayo kuzomele uthumele izingoma ku-@JohnLegendSA.
UJohn Legend waziwa kakhulu ngokulwela ubulungiswa emphakathini nokulwela ukulingana kwezemfundo,” kuchaza uRose.
Uthe ngaphandle kwekhonsathi, uJohn Legend uzohambela isikole esisodwa eGoli ukugqugquzela abafundi.
URose uphinde waveza ukuthi uzocula ihora nemizuzu engu-30 kanti amathikithi aseqalile ukudayiswa kuma-computickets aqala ku-R900, amasango azovulwa ngo-6 ntambama.
URose uthe kumthokozisile uJohn Legend ukuthi abuye ukuzocula eNingizimu Afrika ngenyanga yabantu besifazane, wathi ucela baphume ngobuningi babo bezothokozela umculo ozobe ukhethwe yibona.
Services


text:
KANTI nawe Theku awumncinyane. Sengike ngakhala kakhulu kule ngosi ngezinkampani zezimoto zilibukela phansi leli dolobha ngokuthi izimoto ezintsha ezisuke zethuliwe kuthathe isikhathi ukuthi zifike kulo. Kodwa kungijabulisile ukubona iNissan GT-R ipake emgwaqeni onganakekile e-Albert Park ngamaholidi ezikole asebusika.
Kuyo futhi le ngosi sike sakuveza ngaphambilini kumenyezelwa ukufika kwayo ukuthi le-GTR akuzoba unami nginaye ngoba isandla singena sishone ephaketheni. Ngizamile ukuhudula izinyawo ngilindile ukuthi ukhona ozoqhamuka ongumnikazi wale moto kodwa ngokubona kuhamba isikhathi ngagcina ngiwachithile amanzi ngaqhubeka nohambo lwami. Leya ntokazi noma insizwa ebihamba ngaleya GT-R ikhiphe isigidi nangaphezulu ngaleya moto. Kwabanye abafana nami leyo imali ongeke wayihlanganisa ngisho senihlangene ekhaya nithatha izimali zenu zempesheni emisebenzini yenu. Loya muntu obehamba ngaleya GT-R uhamba ngemoto enamandla enjini angu 397kW. Kuleya moto kwa Nissan balehlisile izinga lokusebenzisa upetrol kanjalo nesisi esingcolile esikhiqizwa yimoto.
Zonke izinhlobo zayo ziphuma nekhamera ngemuva. Iyimoto yomjaho enazo zonke izinto ozithola ezimotweni zejubane ongeke wazithola ezimotweni ezijwayelekile.
Njengoba iyintsha olunye ushintsho abalwenzile lusenjinini, uchassis kanye nakwi transmission.
Le GT-R ithathelwe ezimotweni zomjaho ezakhelwe ijubane izibeke kwelinye izinga.
KwaNissan bathi ngesikhathi yethulwa i-GT-R yembula ikhasi elisha ezimotweni zejubane, yakhiwe ngendlela yokuthi ibambelele emgwaqeni nabashayeli bayamukela ngezandla ezimhlophe.
Indlela esebenzisa ngayo upetrol ithe ukwehla uma kuqhathaniswa neyangaphambilini ebidla amalitha angu 12 ngo 100km, njengoba lena entsha isebenzisa amalitha angu 11.8 ngebanga elifanayo.
AKUMANDLA KUYAFIWA
Amandla enjini anyukile esuka ku 390kW bawabeka ku 397kW kwase kuthi itorque nayo balinyusa izinga layo isuka ku 612Nm bayibeka ku 628Nm.
Ngaphambili ohlangothini lomshayeli bazinike isikhathi ukuyenza base benza nesiqiniseko sokuthi zonke izinto bazenza ziqondane nomshayeli.
U-dashboard ukhanya bha ngombala oluhlaza okwesibhakabhaka okwenza uma uhleli ngaphambili uzizwe kube sengathi usebhanoyini.
Zonke izinhlobo ziphuma nekhamera yangemuva esiza umshayeli ukuthi akwazi ukubona konke okwenzekayo ngemuva kwemoto.
Ziningi izinto ezidle imali ngendlela engacacile kule GT-R njengomsindo (iradio) wakhona owuhlobo olusha lwe Bose® Precision engatholakali lapha eNingizimu Afrika.
AMANANI
2012 GT-R Premium Edition R1,347,000
2012 GT-R Black Edition R1,397,000
Services


text:
Kuzovotwa ngoSepthemba e-Australia
2013-01-30 12:02
Canberra - UNdunankulu uJulia Gillard umangaze abantu base-Australia ngoLwesithathu ngesikhathi ememezela ukuthi kuzoba nokhetho ngoSepthemba 14, ekubeni uhulumeni wakuleli lizwe ngokujwayelekile umemezela usuku okuzabanjwa ngalo ukhetho sekusele isikhathi esingaphezudlwana kwenyanga eyodwa, ngenhloso yokunika iqembu eliphikisayo isikhathi esincane sokukhankasa.
Enkulumeni yakhe eNational Press Gallery, uGillard uthe ufuna ukwenza ukuthi abavoti bakwazi ukugxila ezindabeni ezibhekene nezwe ngokuthi asuse ukungabaza okuba khona bokuqagela isikhathi okungase kubanjwe ngaso ukhetho.
"Ngizinike isikhathi ngicabanga ngalokhu, ngase ngibona ukuthi akukuhle ukuthi abantu base-Australia bahlale beqagela, nokuthi akukuhle futhi ukuthi babhekane nalo nyaka belokhu bengenaso isiqiniseko,” usho kanje.
Ongoti bayakuphika ukuthi lesi sinqumo sikaGillard singase simuhlomulise ngokhetho.
Abanye bathi abavoti bazohlala ngakuyena kulandela ukumemezela kwakhe ukhetho kusenesikhathi, abanye bathi lokhu kuzokwenza kube nesikhathi esingangezinyanga ezingu-8 zokukhankasa kunezinhlanu ezejwayelekile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP